RM100,000 masuk akaun ASB Syed Saddiq, kata saksi

Mahkamah Tinggi Kuala Lumpur hari ini diberitahu bahawa RM100,000 daripada RM120,000 yang dipindahkan daripada akaun Armada Bumi Bersatu Enterprise (ABBE) atas arahan Syed Saddiq Syed Abdul Rahman tidak digunakan untuk kempen Pilihan Raya Umum ke-14 (PRU14).

Pegawai Penyiasat Suruhanjaya Pencegahan Rasuah Malaysia (SPRM) Nurul Hidayah Kamarudin berkata sebaliknya hasil siasatan mendapati Syed Saddiq memasukkan wang RM100,000 itu ke dalam akaun Amanah Saham Bumiputera (ASB) milik Ahli Parlimen Muar itu menerusi dua transaksi pada Jun 2018.

Menurut saksi pendakwaan ke-28 itu, Syed Saddiq telah mengarahkan Rafiq Hakim Razali, yang ketika itu penolong bendahari Angkatan Bersatu Anak Muda (Armada) supaya memindahkan wang berjumlah RM120,000 daripada akaun ABBE ke dalam akaun peribadi Maybank miliknya melalui empat transaksi pada 8, 11,12 dan 21 Mei 2018 untuk kempen PRU14.

Ketika ditanya Timbalan Pendakwa Raya Mohd ‘Afif Ali berhubung sumber wang yang dimasukkan ke dalam akaun ABBE, Nurul Hidayah menjawab ia merupakan hasil daripada penjualan cenderahati Armada, kemeja-T dan sumbangan ketika majlis makan bagi mengumpul dana yang dianjurkan sayap parti Bersatu itu.

Mohd ‘Afif: Berkenaan majlis makan mengumpul dana itu, ada Puan siasat berapa kali ia dibuat?

Nurul Hidayah: Terdapat dua majlis makan dibuat iaitu pada 7 dan 8 April, di Muar, Johor dan di Hotel De Palma di Ampang. Kedua-dua majlis tersebut diadakan pada waktu siang.

Sementara itu, pada prosiding perbicaraan sebelah petang, suasana di dalam mahkamah bertukar sedikit tegang apabila peguam Gobind Singh Deo yang mewakili Syed Saddiq meninggikan suara ketika menyoal balas saksi itu kerana beliau tidak menjawab beberapa soalan yang dikemukakan oleh peguam tersebut.

Ia bermula apabila Nurul Hidayah tidak bersetuju dengan cadangan peguam bahawa pergerakan dan kebajikan politik di kawasan Muar, Johor wujud.

Gobind: Kenapa kamu tidak setuju ia wujud? Kamu ada jumpa Amsyar? (Amsyar merupakan seorang individu yang dikatakan menguruskan kewangan peribadi dan politik Syed Saddiq).

Nurul Hidayah: Bukan saya yang rakam percakapan dia.

Gobind: Jadi bukan kamu sendiri yang jumpa dan tanya dia (Amsyar)?

Bagaimanapun, saksi tidak menjawab soalan itu apabila ditanya beberapa kali oleh peguam berkenaan.

Gobind: Jawab saya, Puan Nurul Hidayah (dengan suara tinggi). Jadi kamu sebenarnya tidak tahu, bukan? Kamu juga selaku pegawai penyiasat gagal untuk siasat kes ini secara menyeluruh.

Nurul Hidayah tidak menjawab soalan itu.

Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya di sini antara 8 dan 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung 3 Ogos ini. – Bernama


Pakatan’s expedient amnesia

Dear editor,

The recent decision by Perikatan Nasional to use its own National Day theme and logo in states governed by the coalition has hit a raw nerve among supporters of the unity government. They argue that the move will only further divide the country, especially since Merdeka is the time for the country to come together.

But just as demands for PN states to align their National theme and logo to the one used by the Federal government, it has emerged that PH states were the ones who did the same thing when Barisan Nasional was in power.

Last year, the PH-controlled Selangor government used “Teguh Bersama” for its Merdeka Day celebrations, in a departure from the Federal Government’s “Keluarga Malaysia, Teguh Bersama”. In 2020, the state used “Kita Merdeka” instead of the Federal Government’s “Malaysia Prihatin”.

In DAP-held Penang, the same was also happening. For example, in 2012 it went with “Sebangsa, Senegara, Sejiwa” while the Federal Government under Najib went with “Janji Ditepati”. There were other departures over the years too (source: https://dapmalaysia.org/tema-hari-merdeka-kerajaan-bn-buli-sabotaj-pulau-pinang/).

The point here is not whether the respective state governments can use their own National theme and logo or not. The point is how easy it is for supporters of the Federal government to forget that they were also behaving like PN supporters in the past.

But now that they have come into power, somehow they have conveniently “forgotten” about many of the things they have said and done in the past. The brouhaha over the National Day theme and logo is just one of many examples in this nine-month old federal government.

Didn’t PH attack overzealous enforcement, especially by religious officials in the past? If so, they must have forgotten going by the government’s decision to ban Swatch timepieces that carry the LGBTQ theme. How about the Home Ministry officials seizing two books from a bookstore last week although the publications are not officially banned?

Have PH supporters forgotten how they criticised BN in the past over such heavy handedness? Or do they have two rules – one for themselves and one for others?

How about the use of the Sedition Act which PH had vehemently opposed its use of during the BN era, but has no qualms using against Kedah Menteri Besar Sanusi Md Nor? Or how a Minister threatened social media trolls with police radio cars?

Let’s not get started about how the MCMC can go around blocking access to websites that are not in favour of the government or how the agency constantly writes to Twitter (now known as “X”) to report on users just because they views are not aligned with the Madani government? Why not just charge users if they had broken any law?

Have PH supporters forgotten about these and more? I am truly disappointed with supporters of the unity government for the double standards which they appear to adhere to. Their hypocrisy stinks to the high heavens.

In the spirit of Merdeka, all Malaysians need to first of all treat each other with respect. We can start by embracing diversity in opinions and treat all Malaysians as equals, not applying one set of standards for ourselves and another, for the rest.

Abdullah Yunos
Ipoh, Perak

* This is the opinion of the writer or publication and does not necessarily represent the views of Agenda Daily.


DAP kekal sebagai ancaman terbesar

Ancaman terbesar buat parti-parti Melayu Islam di tanahair samada disedari ataupun tidak sebenarnya adalah DAP.

DAP bergerak sebagai sebuah parti sekular sosialis yang didominasi masyarakat bukan Melayu Islam, bermatlamat mahu membentuk sebuah masyarakat “Malaysian Malaysia” yang memberikan hak sama-rata buat semua tanpa mengambil kira kontrak sosial yang telah disepakati antara kaum asal Melayu dengan kaum-kaum lain yang telah diberi kewarganegaraan menjelang kemerdekaan negara.

Bagi DAP tiada lagi hak isitmewa buat mana-mana masyarakat. Semuanya mesti dilihat dan diberi peluang dan perhatian yang sama.

DAP bukan hanya mahu mewakili kaum minoriti bukan Melayu tetapi cita-cita besar mereka adalah mahu menguasai negara. Dan malah melalui pelan licik mereka, pada PRU 2018 dengan bantuan parti-parti tertentu termasuk yang majoriti Melayu, DAP dan sekutunya berjaya menguasai Putrajaya dan hampir keseluruhan kerajaan negeri-negeri.

Tatkala itu tunggak kuasa didominasi mereka dan buat pertama kali dalam sejarah negara, tiada lagi penguasaan politik Melayu Islam sebagaimana sebelumnya.

Dengan pencapaian besar itu, masuk menyusuplah segala dasar perjuangan DAP ke dalam kerajaan sehingga jadi lesu dan tidak selesa masyarakat majoriti Melayu, yang mula sedar akan kesilapan mereka dalam membut pemilihan.

Semua menjadi tertekan dan tersepit sepanjang 22 bulan pemerintahan kerajaan Pakatan Harapan yang didominasi DAP. Yang sedang menjalani hukuman penjara diampun dan dibebaskan, yang sedang menjalani perbicaraan pertuduhan rasuah di mahkamah dibuang kes, yang ditahan atas tuduhan terlibat dengan menyokong perjuangan keganasan juga diarah bebas.

Selain itu perkara dan aktiviti mungkar bermaharajalela, pengiktirafan diberi pada komuniti LGBT, bahasa Melayu diperlekeh termasuklah Institusi Islam dan Raja-raja. ICERD dan Statut Rom mahu dijulang dan bajet serta perbelanjaan untuk Institusi Islam termasuk Istana dipertikai.

Bukan sehari dua DAP merancang untuk menguasai kerajaan, mereka tanpa jemu telah melancarkan pelbagai siri kempen dan gerakerja, eksperimen politik berani mereka lakukan dari masa ke semasa dan akhirnya setelah mencuba lebih 5 dekad sejak PRU 1969, pada tahun 2018 mereka berjaya.

Satu masalah besar buat mereka semasa mula terlibat aktif dalam politik tanahair adalah untuk menguasai dan memperolehi sokongan masyarakat majoriti Melayu. Memang dari segi sejarah orang-orang Melayu ini sukar menyokong mana-mana perjuangan apatah lagi parti yang dipimpin dan dikuasai bukan Melayu.

Gambar anggota Parti Komunis Malaya yang diambil dari Facebook Roslan Shahir Datuk Mohd Shahir.

Kalau kita sorot lebih jauh, inilah masalah yang sama yang dihadapi Parti Komunis Malaya atau PKM dahulu semasa mereka bergerak aktif di tanahair sejak sebelum Merdeka lagi.

Pimpinan kanan PKM semuanya berbangsa Cina, namun mereka sedar perjuangan mereka tidak akan berjaya selagi tidak mendapatkan simpati dan sokongan masyarakat Melayu yang merupakan penduduk majoriti dalam negara.

Orang-orang Melayu menolak PKM kerana parti berkenaan dilihat ganas, rasis, menolak agama dan yang lebih utama kerana didominasi masyarakat bukan Melayu.

PKM tidak berputus asa dan terus menyasarkan untuk mendapatkan sokongan orang-orang Melayu. Mereka sanggup mengambil langkah menubuhkan satu regimen yang dianggotai oleh orang-orang Melayu demi mendapatkan sokongan kaum ini.

Tertubuhlah kemudiannya Regimen ke 10 yang kerja utamanya menarik dan memikat sokongan penduduk Melayu. Malangnya mereka hanya dapat segelintir kecil sokongan masyarakat Melayu.

Inilah juga perhatian yang diberikan DAP iaitu untuk mendapatkan sokongan orang-orang Melayu.

Di zaman awal penubuhannya DAP meletakkan calon-calon Melayu bertanding tetapi itu hanya di kerusi majoriti Cina. Menanglah beberapa calon Melayu di kerusi bukan Melayu termasuklah di sekiitar Teluk Intan dan Ipoh, kemudiannya bekas pemimpin CUEPACS Ahmad Nor menang di Parlimen Bayan Baru yang merupakan kerusi majoriti Cina.

Mereka tidak berpuas-hati, dan terus cuba menembus kerusi-kerusi majoriti Melayu untuk memberi gambaran bahawa DAP sudah mula diterima masyarakat Melayu. Mereka buat pakatan dengan parti-parti Melayu lain termasuklah PKR dan PAN, tetapi ternyata parti-parti ini tidak berapa boleh membantu dan diharapkan.

DAP terpaksa menembus sendiri kawasan-kawasan Melayu dengan cara menaikkan calon-calon Melayu yang taksub dan termakan dakyah mereka.

Pada PRU 2018 perancangan mereka mula menampakkan hasil, apabila undi Melayu berpecah lantaran parti-parti Melayu bersaing sesama sendiri maka menanglah calon-calon Melayu DAP di kerusi-kerusi majoriti Melayu contohnya di DUN Dusun Tua di Negeri Selangor.

Dalam pada itu DAP terus bergelut untuk membawa imej mesra Melayu dan mesra Islam bagi terus menambat dan menarik sokongan masyarakat Melayu yang mudah terpedaya.

Mereka masuk keluar kampus untuk menarik anak-anak Melayu bagi menyokong mereka, malangnya ada juga yang terpengaruh dan sanggup sehingga menjadi calon dan pemimpin mereka.

Sebagaimana kempen mereka dalam PRN Sarawak dahulu, apabila meletakkan seorang calon Melayu di kerusi DUN Batu Kitang di Sarawak, kepada masyarakat Cina mereka berkempen kita perlu menangkan calon Melayu DAP ini untuk beliau nanti diperlatakan untuk “screw Malays”, maknanya guna Melayu untuk lawan Melayu.

Tidak hairanlah jika DAP sanggup berpakaian sebagai seorang Muslim, masuk keluar masjid dan surau, menghulurkan bantuan ke sekolah-sekolah dan institusi Islam semata-mata kerana mahukan undi dan sokongan masyarakat Melayu.

Jangan orang Melayu lupa pernah seorang ahli Parlimen DAP dari Sarawak berhujah di Parlimen menentang kemasukkan guru-guru agama Islam dari Semenanjung Malaysia untuk mengajar di sekolah-sekolah di Sarawak kononnya kerana tidak mahu mengimpot Islam ekstrim dari Semenanjung.

Kerana itu masyarakat Melayu khasnya perlu sentiasa diingatkan akan ancaman DAP ini. Jika kita lalai, berpecah dan berbalah kita sesama sendiri, mereka mudah mengambil kesempatan dan akhirnya berjaya lolos menguasai kita sedang mereka langsung tidak prihatin apalagi perjuangkan isu nasib dan masadepan umat Melayu dan agama Islam.

Bagi mereka isu agama ini adalah isu peribadi, bukannya urusan negara dan sepatutnya terhad dikalangan penganutnya sahaja. Sebarang usaha untuk memartabatkan Islam dilihat sebagai satu ancaman dan lebih jahat lagi mereka label sebagai ekstrim dan mahu melahirkan negara “Taliban”.

Mereka pernah menguasai Putrajaya walaupun hanya selama 22 bulan. Ini bermakna jika kita tidak berhati-hati dan meremehkan usaha penyatuan ummah, tidak mustahil mereka dapat kembali berkuasa.

Bukalah mata dan telinga masing-masing jangan sampai bumi di pijak milik orang, ketika itu manangis air mata darah sekalipun sudah tidak berguna.

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kerajaan PH-BN minta rakyat derma bangunkan lapangan terbang?

Tatkala rakyat terus terbeban degan kos sara hidup dan ekonomi akibat kenaikan harga barangan yang terus melambung, kerajaan Persekutuan diterajui Pakatan Harapan-Barisan Nasional (PH-BN) memohon ‘derma’ orang ramai untuk pembangunan lapangan terbang di negara ini.

Susulan itu, satu akaun amanah diwujudkan untuk pembangunan lapangan terbang melalui sumbangan pengguna, setelah kerajaan diketuai Datuk Seri Anwar Ibrahim bersetuju Perjanjian Operasi baharu (OA 2023) dengan Malaysia Airport Holdings Berhad (MAHB).

Dipanggil, Dana Pembangunan Lapangan Terbang (ADF), Menteri Pengangkutan daripada DAP, Anthony Loke berkata sumbangan daripada pengguna lapangan terbang, seperti orang awam dan pengendali penerbangan, akan disalurkan ke akaun amanah baharu di bawah OA 2023.

“Dengan rangka kerja perjanjian operasi baharu ini, terdapat fleksibiliti dalam kaedah membiayai kos pembangunan lapangan terbang. Kita masih boleh mengekalkan kaedah pembiayaan sedia ada tetapi kini MAHB mempunyai alternatif mereka sendiri melalui mana-mana mekanisme model pemulihan pelaburan yang sesuai.

“Lima puluh peratus komponen Caj Perkhidmatan Penumpang (PSC) yang diambil kira dalam pengiraan Yuran Pengguna akan disalurkan ke akaun amanah ADF.

“Peratusan PSC atau komponen lain dalam Yuran Pengguna yang akan disumbangkan kepada akaun ADF akan disemak setiap tiga tahun,” katanya pada sidang media di kementerian itu hari ini, menurut MalayMail.

PSC, yang dahulunya dikenali sebagai “Cukai Lapangan Terbang”, dibayar oleh penumpang yang berlepas dan dikutip oleh syarikat penerbangan masing-masing selepas pembelian tiket dan hanya dibayar kepada Malaysia Airports selepas tamat penerbangan.

Setakat hari ini, kadar PSC sedia ada yang ditetapkan oleh Suruhanjaya Penerbangan Malaysia (MAVCOM) untuk domestik ialah RM11; antarabangsa (Asean) RM35; dan antarabangsa (bukan Asean) RM73.

Loke menjelaskan bahawa MAHB hanya bertanggungjawab menguruskan lapangan terbang di bawah perjanjian sedia ada dan sebarang bentuk pembiayaan kos pembangunan lapangan terbang mesti diperoleh daripada peruntukan kerajaan di bawah perbelanjaan pembangunan tahunannya, sekali gus memberi tekanan kepada dana kerajaan.

“Selain itu, pelaksanaan OA 2023 akan membolehkan MAHB membantu mengurangkan beban kerajaan dengan mengambil alih kos pembangunan lapangan terbang berdaya saing pada masa hadapan,” katanya.

Sehubungan itu, Loke berkata MAHB diberi autonomi untuk membentuk kerjasama dengan mana-mana pihak yang berminat termasuk pelabur asing untuk melabur dalam pembangunan lapangan terbang masa depan tertakluk kepada garis panduan dasar kerajaan sedia ada.


MP DAP gesa tarik gelaran ‘Tun’ diberi kepada Dr Mahathir

Gelaran tertinggi negara “Tun” kepada bekas Perdana Menteri Dr Mahathir Mohamad perlu ditarik balik, gesa Ahli Parlimen (MP) DAP, RSN Rayer.

MP Jelutong itu membuat gesaan tersebut susulan spekulasi Dr Mahathir sedia menjalinkan kerjasama dengan Bersatu semula dan mendakwa terdapat usaha untuk mengganggu pentadbiran kerajaan campuran diketuai Datuk Seri Anwar Ibrahim.

“Kedua-dua mereka ini ingin menghancurkan negara kita dan tidak mahu membenarkan YAB Tambun (Anwar) untuk melaksanakan tugas untuk menjaga kebajikan rakyat,” Rayer memberitahu Dewan Rakyat hari ini.

Rayer meminta agar gelaran tersebut yang diberikan kepada Dr Mahathir ditarik kerana tindakannya menyerang pihak istana.

“Saya minta… supaya polis tidak berkompromi dan mengambil tindakan terhadap Mahathir kalau beliau masih meneruskan serangan terhadap kerabat diraja.

“Saya juga minta kerajaan pertimbangkan supaya gelaran Tun beliau ditarik balik kalau beliau masih lagi meneruskan serangan-serangan ini. Kita lihat beliau telah membuat Proklamasi (Melayu) dan mungkin akan bekerjasama dengan YB Pagoh (Tan Sri Muhyiddin Yassin) yang telah mengkhianati beliau,” tambahnya lagi.

Sebelum itu, Rayer, dalam ucapannya menzahirkan ucapan terima kasih kepada Yang di-Pertuan Agong kerana mengurniakan gelaran “Tan Sri” kepada pemimpin veteran partinya Lim Kit Siang.

Beliau turut mengalu-alukan komitmen Perdana Menteri (PMX) untuk mempertahankan kerabat diraja daripada sebarang bentuk penghinaan.

Jumaat lalu, peguam Mahathir, Rafique Rashid memberitahu bahawa polis dari Bukit Aman mengambil keterangan Dr Mahathir itu dipercayai untuk membantu siasatan berkenaan Proklamasi Orang Melayu.

Rafique berkata, perkara ini menimbulkan tanda tanya apabila Mahathir dipercayai disiasat mengikut Seksyen 124B Kanun Keseksaan kerana menjalankan aktiviti yang memudaratkan demokrasi berparlimen.

Sebelum ini, Mahathir menegaskan bahawa Proklamasi Orang Melayu adalah untuk memperjuangkan dan mencari penyelesaian kepada masalah yang dihadapi kaum majoriti itu.

Malah, ia turut mendapat sambutan beberapa pemimpin dan wakil rakyat daripada Perikatan Nasional (PN), termasuk Presiden PAS Tan Sri Abdul Hadi Awang.

Sementara itu, Pengerusi PN dan Presiden Bersatu, Muhyiddin berkata bersedia untuk bekerjasama dengan Dr Mahathir.

“Saya menyambut kenyataan Mahathir yang bersedia bekerjasama dengan beliau demi matlamat untuk memperjuangkan nasib orang Melayu dan Islam,” katanya.

“Sebagai seorang Muslim, saya secara peribadi bersedia untuk bekerjasama dengan semua tokoh Melayu dan Islam termasuk Mahathir demi perjuangan membela agama, bangsa dan negara.”


Trafik masih perlahan malam ini

Aliran trafik direkodkan masih tinggi di beberapa lebuh raya utama menghala ke Lembah Klang susulan orang ramai mengambil peluang tol percuma di Lebuhraya Utara-Selatan (PLUS) dan Lebuhraya Pantai Timur (LPT) bermula tengah malam semalam hingga esok untuk pulang ke rumah masing-masing selepas cuti Aidilfitri.

Jurucakap Lembaga Lebuhraya Malaysia (LLM) ketika dihubungi berkata setakat 9.30 malam ini di PLUS, kenderaan bergerak perlahan dari Pendang ke kawasan Rehat dan Rawat (RnR) Gurun, Gurun ke Sungai Petani, Permatang Pauh ke Perai, Kuala Kangsar ke Sungai Perak, Ipoh Utara ke Simpang Pulai dan dari Gopeng ke RnR Tapah.

Bagi aliran trafik dari arah selatan pula, peningkatan jumlah kenderaan direkodkan dari Yong Peng ke Ayer Hitam, Machap ke Kulai serta Tangkak ke Jasin dan dari Hentian Pedas Linggi ke Seremban, lapor Bernama.

Sementara itu, bagi aliran trafik dari Pantai Timur, aliran trafik tinggi berlaku di Persimpangan Bentong Timur menuju ke Bukit Tinggi.

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter di http://www.twitter.com/plustrafik atau talian LLM di 1800-887752 serta laman Twitter di http://www.twitter.com/LLMinfotrafik.


Saya malu ratib nama Najib, tapi dia yang tak malu: Dr M

Datuk Seri Najib Razak seolah-olah tidak malu dan kononnya teraniaya walhal sudah memalukan negara, kata Tun Dr Mahathir Mohamad.

Mantan Perdana Menteri dua kali itu mengakui agak malu untuk ‘meratib’ nama Najib yang sudah disabitkan hukuman dan berdepan puluhan pertuduhan di mahkamah, tetapi terpaksa melakukannya bagi mengingatkan rakyat terhadap perbuatannya sebelum ini.

“Sebenarnya, saya amat malu meratib nama Najib, dia memalukan negara, bangsa dan agama. Malangnya dia sendiri tidak malu malahan berpura-pura seolah-olah dia teraniaya termasuk oleh saya.

“Dia perlu disekat kerana jika dia kembali berkuasa, ini bermakna negara akan dikuasai dan ditadbir oleh seorang kleptorat dan kluster mahkamah untuk disamun dan dirompak,” katanya dalam satu kenyataan hari ini.

Dr Mahathir juga menjelaskan tidak ada dendam terhadap Najib tetapi ia sekadar memberi peringatan agar rakyat tidak terpedaya dengan helah Najib.

“Tidak ada dendam peribadi di pihak saya terhadap Najib,” katanya.

Dalam pada itu, Dr Mahathir berkata Najib tidak sama seperti bapanya, Allahyarham Tun Abdul Razak Hussein kerana mencuri wang negara dengan bantuan ahli perniagaan dalam buruan, Jho Low.

“Malangnya Najib bukan seperti bapanya, Tun Razak seorang nasionalis pejuang bangsa yang bermaruah. Najib pula mencuri wang negara dengan bantuan Jho Low.

“Saya akan terus meratib nama Najib ataupun sesiapa saja yang cuba merosakkan negara dan menipu rakyat,” katanya lagi.

Dr Mahathir turut menggelar Najib sebagai “penyangak” dan “banduan” kerana terbukti bersalah di Mahkamah Tinggi dan Rayuan kerana menyalahgunakan dana RM42 juta SRC International yang berkait dengan 1Malaysia Development Berhad (1MDB).

Dalam pada itu, Mahathir berkata walaupun terpalit dengan penghinaan dari luar negara dan pernah disifatkan sebagai “membawa malu kepada negara,” Najib masih tidak malu dan terus berusaha untuk mendapat kembali kekuatan politik.

“Dia percaya dengan memegang kembali kuasa politik di dapat lepas diri daripada hukuman,” katanya lagi.


Lebih 15.7 juta terima dos penggalak

Jumlah penerima dos penggalak terus meningkat tatkala hanya tinggal sehari sahaja lagi sebelum status MySejahtera individu yang tidak mengambil dos penggalak menjadi tidak lengkap bermula Jumaat ini.

Sehingga semalam seramai 15,711,005 atau 66.8 peratus individu dewasa yang sebelum ini telah melengkapkan suntikan dos premier, telah menerima dos penggalak.

Semalam (29 Mac 2022), seramai 40,718 individu dewasa menerima dos ketiga itu.

Sementara itu, sejak Program Imunisasi Covid-19 Kebangsaan (PICK) dilancarkan 24 Fabruari tahun lalu, seramai 22,951,201 atau 97.5 peratus individu dewasa telah lengkap divaksinasi, sementara 23,227,197 atau 98.7 peratus lagi menerima sekurang-kurangnya satu dos.

Dalam pada itu, seramai 2,850,360 atau 91.6 peratus rfemaja berusia 12 hingga 17 tahun telah lengkap divaksinasi.

Sementara 2,947,122 atau 94.7 peratus lagi menerima sekurang-kurangnya satu dos. Belum ada program suntikan dos penggalak diberikan kepada golongan remaja setakat ini.

Selain itu, menurut Kementerian Kesihatan (KKM), seramai 1,319,899 atau 37.2 peratus kanak-kanak berusia lima hingga 11 tahun juga telah menerima suntikan dos pertama vaksin Covid-19.

Sebelum ini, KKM memaklumkan status digital vaksinasi hanya akan bertukar tidak lengkap di aplikasi MySejahtera bagi penerima vaksin primer Sinovac yang belum mendapatkan suntikan dos penggalak.

Status vaksinasi itu bagaimanapun tidak menghilangkan sijil digital bagi penerima yang melengkapkan suntikan dos premier.


Jalan tertinggi di Malaysia dibuka

Laluan Berkembar Paya Terubong di Jalan Bukit Kukus, Pulau Pinang dibuka kepada orang ramai mulai semalam, selepas mengambil tempoh selama enam tahun untuk disiapkan.

Ikon terbaharu Pulau Pinang itu – jalan tertinggi di Malaysia – dengan ketinggian 60 meter melebihi persimpangan Jambatan Rawang yang tingginya 58.2 meter, mampu mengurangkan kesesakan dan memberi manfaat kepada kira-kira 60,000 pengguna setiap hari.

Laluan itu adalah konsesi yang disiapkan Majlis Bandaraya Pulau Pinang (MBPP) membabitkan laluan sejauh 3.825 kilometer (km) dengan kos sebanyak RM378.2 juta, kata Ketua Menteri Pulau Pinang, Chow Kon Yeow.

“Istimewanya projek ini terdapat satu laluan dengan ketinggian 61.5 meter menjadikan ia sebagai jalan raya paling tinggi di Malaysia.

“Kerja pembinaan yang bermula pada 14 Januari 2016 itu siap pada 24 Disember tahun lalu membabitkan beberapa skop pembinaan,” katanya.

Sebelum ini, media melaporkan projek itu tertangguh beberapa kali berikutan insiden tanah runtuh, selain penularan pandemik Covid-19 dan beberapa isu teknikal membabitkan kerja tambahan.

Laluan itu menjadi jalan alternatif kepada penduduk di kawasan Paya Terubong dan Air Itam ke kawasan Bukit Jambul, Bukit Gambir, Balik Pulau dan sekitarnya.

Turut disediakan lorong basikal di sepanjang jejambat jalan itu bagi memberi peluang kepada penggemar sukan berbasikal menjalankan aktiviti ini di jejambat tertinggi.

MBPP juga merancang membina kawasan rekreasi di sini untuk memberi kemudahan kepada orang ramai beriadah.

Setiausaha MBPP, Ir A Rajendran berkata jalan itu dibina mengikut piawaian ditetapkan dari segi keselamatan, had kelajuan dan lain-lain.

“Selain Jabatan Kerja Raya (JKR), kita juga melantik bahagian geologi bagi mengkaji keselamatan bahagian cerun di sini, ” katanya.


Kerajaan akan ambil langkah susulan titah Agong: Pejabat PM

Kerajaan memberi jaminan akan mengambil langkah susulan berdasarkan Perlembagaan Persekutuan dan undang-undang negara, berhubung pandangan yang diberikan Yang di-Pertuan Agong, semalam.

Pejabat Perdana Menteri dalam kenyataan hari ini berkata kerajaan mengambil maklum titah pandangan Yang di-Pertua Agong seperti mana yang terkandung dalam kenyataan Istana Negara pada 16 Jun 2021.

Menurut kenyataan itu Perdana Menteri Tan Sri Muhyiddin Yassin telah memaklumkan dan menasihati Yang di-Pertuan Agong mengenai pandemik Covid-19, ordinan darurat, program inmunisasi, pakej ekonomi, bantuan kepada rakyat, sidang Parlimen, Pelan Pemulihan Negara dan perkara lain.

“Dalam sesi-sesi menghadap ke atas KDYMM Seri Paduka Baginda Yang di-Pertuan Agong sebelum ini, YAB Perdana Menteri telah menyembah maklum dan menasihati KDYMM Seri Paduka Baginda Yang di-Pertuan Agong mengenai perjalanan pengurusan pandemik Covid-19, penguatkuasaan Ordinan-Ordinan Darurat, pelaksanaan Program Iminisasi Covid-19 Kebangsaan,pakej-pakej rangsangan ekonomi dan bantuan kewangan kepada rakyat, pelaksanaan sidang Parlimen, Pelan Pemulihan Negara dan perkara-perkara lain yang berkaitan.

“Menjunjung titah pandangan KDYMM Seri Paduka Baginda Yang di-Pertuan Agong, kerajaan akan mengambil langkah-langkah susulan berdasarkan Perlembagaan Persekutuan dan undang-undang negara,” kata kenyataan itu.

Semalam, Raja-Raja Melayu menyokong pendirian Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menitahkan agar Parlimen segera bersidang.

Dalam satu kenyataan Penyimpan Mohor Besar Raja-Raja, sementara di peringkat negeri, raja-raja berpendirian agar Dewan Undangan Negeri (DUN) juga boleh bersidang secepat mungkin.

“Kaedah dan prosuder persidangan seperti yang sedang diamalkan di beberapa buah negara yang terbukti dapat mengawal rangkaian jangkitan virus Covid-19 wajarlah diperkenalkan dan diterima pakai di negara ini,” titahnya.

Raja-Raja Melayu turut menasihatkan pemimpin politik supaya menurunkan suhu politik yang semakin panas ketika ini.

Menurut titah itu lagi bahawa tidak ada keperluan meletakkan negara di bawah pemerintahan Darurat selepas 1 Ogos 2021 nanti.


Hamzah yakin SPRM tak tahan Muhyiddin hari ini

Setiausaha Agung Perikatan Nasional (PN), Datuk Seri Hamzah Zainudin yakin Suruhanjaya Pencegahan Rasuah Malaysia (SPRM) tidak akan menahan pemimpin utama gabungan itu, Tan Sri Muhyiddin Yassin, hari ini (Khamis, 9 Mac 2023).

“Saya yakin beliau (Muhyiddin) akan dilepaskan oleh SPRM tengah hari ini.

“Bagaimanapun, ia (penahanan) terpulang kepada SPRM. Kami berharap beliau akan dibenarkan keluar tengah hari ini selepas memberi keterangan kepada SPRM.

“Kami percaya, Presiden kami bersedia untuk menjawab apa jua persoalan dan memberi keterangan sebaik mungkin kepada SPRM,” katanya kepada media di luar Ibu Pejabat SPRM, di Putrajaya sebentar tadi.

Hamzah adalah antara yang berkumpul bersama ratusan pemimpin dan penyokong PN sejak pagi tadi bagi menunjukkan sokongan kepada bekas Perdana Menteri kelapan itu yang dipanggil SPRM.

Katanya, pihaknya percaya Muhyiddin tidak melakukan apa-apa kesalahan seperti yang didakwa dan dilaporkan media.

Hamzah berkata, beliau dan beberapa pimpinan Bersatu dan PN telah bertemu dan mengadakan beberapa perbincangan bersama Muhyiddin malam tadi.

“Beliau (Muhyiddin) menjelaskan apa yang berlaku dan kami yakin dia tidak lakukan apa-apa kesalahan,” katanya.

Muhyiddin tiba di Ibu Pejabat SPRM di sini jam 11.15 tadi bagi memberi keterangan kepada SPRM dipercayai berkaitan kes salah guna dana kerajaan Program Jana Ekonomi Pemerkasaan Kontraktor Bumiputera Berwibawa (Jana Wibawa).

Sementara itu, laungan ‘Hidup Rakyat’ terus bergema sebagai slogan rakyat menentang kezaliman yang dilakukan kerajaan Pakatan Harapan-Barisan Nasional (PH-BN).

Kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

Terdahulu, Ahli Majlis Pimpinan Tertinggi Bersatu, Datuk Seri Saifuddin Abdullah berkata tindakan terhadap Muhyiddin adalah cubaan untuk melumpuhkan Bersatu serta PN kerana gabungan PH-BN tidak mempunyai cara lain untuk mengalahkan PN pada Pilihan Raya Negeri di enam negeri akan datang.

“Dan matlamatnya hanya satu.. iaitu cuba melumpuhkan Bersatu dan Perikatan Nasional… kerana mereka (PH-BN) tidak mempunyai cara lain untuk mengalahkan kita dalam Pilihan Raya Negeri yang akan datang di enam negeri itu.

“Jadi ini adalah kerja kotor mereka (PH-BN),” katanya.


Ramai pengguna Internet kita tak peduli keselamatan siber: CSM

CyberSecurity Malaysia (CSM) mendapati ramai pengguna Internet di negara ini yang tidak cakna, naif dan bersikap tidak peduli mengenai kepentingan keselamatan siber sehingga terpedaya dan menjadi mangsa jenayah siber.

Pengerusi Ahli Lembaga Pengarah CSM, Jen (B) Tan Sri Mohd Azumi Mohamed berkata, perkara itu masih berlaku sekalipun banyak usaha dilakukan kerajaan baik dalam bentuk peringatan mahupun kesedaran untuk mereka.

Memetik laporan Bernama beliau dilaporkan berkata, kerjasama secara bersepadu dan sokongan semua pihak amat diperlukan untuk mendidik dan memberi kesedaran kepada rakyat mengenai kepentingan keselamatan siber.

“Dalam konteks ini, media merupakan antara ejen kolaborator yang sangat penting bagi penyebaran maklumat mengenai pelbagai tindakan, inisiatif dan usaha kerajaan memperkukuh bidang keselamatan siber negara,” katanya ketika berucap bersempena Program CyberSafe Bersama Media, di ibu negara, hari ini.

CSM adalah pusat pakar teknikal keselamatan siber di bawah Kementerian Komunikasi dan Multimedia Malaysia (KKMM).

Pada majlis itu, Pertubuhan Berita Nasional Malaysia (Bernama) menerima penghargaan ‘Media Paling Menyokong’ tahun 2019 bagi kategori Organisasi, yang diterima Ketua Pegawai Eksekutif Bernama, Datuk Mokhtar Hussain.

Bernama.com pula menerima penghargaan bagi kategori Dalam Talian, manakala Bernama TV untuk kategori Televisyen. Selain itu, Raziyaza Mohammed dan Erda Khursyiah Basir merupakan dua wakil Bernama meraih penghargaan sebagai ‘Pengamal Media Paling Menyokong’.


Umno pasti menang besar di Melaka, kata pengikut fanatik Najib

Ketua Penerangan Barisan Nasional (BN) Selangor, Isham Jalil hari ini melahirkan keyakinan bahawa UMNO mempunyai peluang cerah untuk menang besar pada Pilihan Raya Negeri (PRN) Melaka.

Menurut bekas pegawai khas Datuk Seri Najib Razak itu lagi, rakyat juga tidak akan memilih Pakatan Harapan (PH) serta Pakatan Nasional (PN) pada PRN Melaka sekiranya ia diadakan.

Ini kerana, katanya, PH mempunyai rekod buruk mentadbir kerajaan sehingga ekonomi menjadi semakin teruk dan PN pula ramai ahlinya terdiri daripada anggota yang lompat parti.

“PH gagal mentadbir kerajaan sehingga keadaan ekonomi menjadi semakin teruk. PN pula terdiri daripada ramai pelompat parti yang mana pengundi tidak suka amalan ini.

“Oleh itu rekod PH dan PN masih tidak baik malah buruk di mata rakyat. Kerana itu saya rasa, rakyat tidak akan memilih mereka semula.

“Jika dilihat selama berdekad-dekad BN terbukti berjaya mentadbir negara dengan baik untuk kestabilan politik dan ekonomi dan untuk memulihkan negara dari krisis.

“Sebab itu saya lihat jika PRN diadakan di Melaka, pada hemat saya BN ada peluang cerah untuk menang sekurang-kurangnya 17 ke 21 daripada 28 kerusi Dewan Undangan Negeri (DUN) untuk membentuk semula kerajaan negeri, dengan usaha kuat kita dan dengan izin Allah,” katanya dalam satu kenyataan.

PRN Melaka akan diadakan selepas Speaker Dun Melaka, Speaker Dewan Undangan Negeri Melaka, Datuk Seri Ab Rauf Yusoh mengesahkan Yang di-Pertua Negeri Melaka, Tun Mohd Ali Mohd Rustam bersetuju membubarkan DUN Melaka ke-14 berkuatkuasa 4 Oktober 2021.

Ini disebabkan penarikan sokongan empat Ahli Dewan Undangan Negeri (ADUN) terhadap bekas Ketua Menteri Melaka, Datuk Seri Sulaiman Md Ali.

ADUN-ADUN tersebut adalah Datuk Seri Idris Haron (BN- Sungai Udang), Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).


Takbir, selawat penyokong PN di Tambun dibalas kata-kata kesat PH

Pertandingan merebut kerusi Parlimen P063 Tambun, Perak, bermula dengan ‘panas’ pada hari penamaan calon hari ini (Sabtu, 5 November 2022), apabila pertembungan berlaku antara penyokong Perikatan Nasional (PN) dan Pakatan Harapan (PH).

Perarakan diketuai calon masing-masing Datuk Seri Ahmad Faizal Azumu (PN) dan Datuk Seri Anwar Ibrahim (PH), ‘panas’ apabila penyokong kedua-dua parti berhadapan dalam perjalanan menuju pusat penamaan calon (PPC) di Institut Latihan Perindustrian Ipoh, pagi ini.

Kedua-dua kumpulan penyokong bagaimanapun dipisahkan sekatan polis

Penyokong Perikatan Nasional yang terdiri daripada ahli Bersatu dan PAS, bergerak menuju PPC sambil melaungkan takbir, serta berselawat ke atas Rasulullah SAW. Hadir sama mengiringi Ahmad Faizal adalah anggota parti Gerakan.

Namun, penyokong PH yang melaungkan reformasi bertindak agresif melakukan provokasi terhadap Ahmad Faizal, tanpa menghormati selawat, sebaliknya mengeluarkan kata-kata kesat, tanpa ditegur oleh Anwar yang juga Pengerusi PH dan Presiden PKR.

Kerusi Parlimen Tambun yang menjadi antara kerusi panas pada Pilihan Raya Umum Ke-15 (PRU-15) turut ditandingi calon Barisan Nasional (BN) dan Gerakan Tanah Air (GTA).

Ahmad Faizal yang mempertahankan kerusi dimenanginya pada PRU-14 lalu, berdepan tentangan sengit Anwar yang berpindah dari Parlimen Port Dickson, Negeri Sembilan.

Sementara itu, provokasi turut dilakukan penyokong PH dan BN terhadap calon dan penyokong Perikatan Nasional di kebanyakan kerusi Parlimen lain di seluruh negara.

Penyokong PH dan BN memang sejak dahulu lagi kerap bertindak agresif, termasuk melontarkan maki hamun terhadap lawan mereka, dalam setiap kali pilihan raya diadakan.

Sementara itu, pengumuman rasmi calon yang akan bertanding di 222 kerusi Parlimen dijangka dikeluarkan sebelum tengah hari ini.


Bos Mydin jawab idea import telur dicadang Mat Sabu tak masuk akal

Cadangan yang dikemukakan untuk menyelesaikan masalah kekurangan bekalan telur dengan mengimport sumber protein itu dibidas bos Pasaraya Mydin.

Pengarah Urusan Rangkaian Pasaraya Mydin, Datuk Dr Ameer Ali Mydin menyifatkan cadangan tersebut tidak masuk akal kerana Malaysia adalah pengeksport bersih makanan itu dan langkah terbaik adalah dengan menghentikan mengeksport telur ke Singapura dan Hong Kong.

“Jika pihak berkuasa mengatakan kita mengeluarkan telur yang mencukupi untuk pasaran domestik, mana (telurnya)? Peruncit tidak mempunyai bekalan mencukupi,” katanya yang dipetik portal FMT.

Terdahulu, Menteri Pertanian dan Keterjaminan Makanan, Mohamad Sabu berkata kerajaan bersetuju mengimport telur ayam dari beberapa sumber luar sebagai langkah jangka pendek untuk memastikan bekalan mencukupi.

Dalam pada itu, Ameer berkata, sekiranya kerajaan memutuskan untuk meneruskan rancangan itu, pihak berkenaan perlu menjelaskan sama ada mana-mana syarikat boleh mengimport telur atau peruncit perlu melalui syarikat yang dilantik.

“Kerajaan juga harus menyediakan senarai negara sumber telur dan senarai pengeluar yang diluluskan dari negara berkenaan. Namun sukar untuk melihat bagaimana langkah mengimport telur ini dapat menyelesaikan masalah.

“Telur mempunyai jangka hayat yang singkat iaitu 21 hari dan tidak boleh dibekukan. Jadi dari aspek logistik, anda perlu mengimportnya dari negara di rantau ini.

“Harga telur paling rendah adalah di Malaysia. Sedozen telur Gred C berharga RM4.92, tetapi di Thailand, ia bersamaan dengan RM7.42, Singapura (RM12.24), Indonesia (RM6.55), Brunei (RM10.15) dan Vietnam (RM5.78).

“Saya tidak nampak bagaimana telur yang diimport mampu dimiliki rakyat Malaysia,” katanya.

Beliau berkata, satu-satunya jenis telur yang terdapat di pasaran dalam kuantiti yang mencukupi ialah telur yang tidak tertakluk kepada kawalan harga, seperti Omega 3 yang boleh mencapai harga 75 sen sebiji.

Dakwanya, kebanyakan perniagaan terpaksa membeli telur jenis itu dan ia menyebabkan harga lebih tinggi di kedai roti dan restoran.

“Perkara paling mudah dilaksanakan adalah kerajaan menarik balik kawalan harga. Walaupun pengeluar menaikkan harga telur sebanyak 10 sen setiap satu, ia masih lebih rendah daripada 75 sen bagi setiap telur Omega 3,” katanya.


1,749 kes baharu, enam kematian

Jumlah jangkitan harian Covid-19 dalam tempoh 24 jam semalam (Isnin, 14 November 2022) terus mencatat penurunan daripada 2,234 kes pada Ahad kepada 1,749, menurut data Kementerian Kesihatan (KKM) yang dikemas kini tengah malam tadi.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,950,566 kes, dengan 4,885,228 pesakit telah sembuh, termasuk 2,564 yang pulih semalam.

Menurut data laman sesawang Github KKM, daripada jumlah jangkitan baharu itu, 1,183 kes melibatkan individu yang telah menerima suntikan dos penggalak; 392 kes (penerima dua dos); 164 kes (individu tidak divaksinasi); dan 10 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 28,784 kes masih aktif, turun lagi berbanding 29,605 yang dilaporkan sehingga Ahad.

Daripada jumlah itu, 26,829 pesakit masih menjalani kuarantin di rumah (27,666 pesakit pada Ahad); dan 1,866 dirawat di hospital, meningkat berbanding 1,848 pada Ahad.

Seramai 89 pesakit dimasukkan ke unit rawatan rapi (91 pada Ahad), dengan 54 daripadanya memerlukan alat bantuan pernafasan (57 pada Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, enam pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID) dilaporkan.

Dua kematian masing-masing dilaporkan di Johor, termasuk satu kes BID dan Selangor, manakala masing-masing satu kes di Pulau Pinang dan Kuala Lumpur.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,534 kes, termasuk 7,774 kes BID.


Pengimport dari India saman Presiden MCA kerana cakap isu telur

Ahli Parlimen (PH-BN) Ayer Hitam, Datuk Seri Dr Wee Ka Siong mendedahkan beliau menerima surat saman daripada pengimport telur dari India susulan kenyataannya ketika sidang Dewan Rakyat minggu lalu mengenai isu kekurangan telur.

Ka Siong yang juga bekas Menteri Pengangkutan yang bingung dengan tindakan tersebut menegaskan, Dewan Rakyat merupakan platformnya untuk mengutarakan masalah yang dihadapi rakyat.

“Cuma saya hairan apabila saya berucap di sini (Dewan Rakyat), saya (ada) terima surat daripada peguam yang mewakili pengimport dari India. Itu yang saya tak faham dan saya ditegah untuk berucap.

“Ini yang teruk. Sebab itu saya ada jawab nanti, tengok Facebook saya. Saya kena tunjukkan. Ini medan saya sebagai wakil rakyat.

“Saya rasa terpanggil untuk membawa isu ini (kekurangan telur). Apa salah saya sehingga pengimport melalui peguam tulis surat (saman) kepada saya. Ini floor (platform) saya.

“Saya pun tak sebut syarikat apa dan saya tak nak tahu (syarikat apa),” katanya pada sesi perbahasan Belanjawan 2023 di Dewan Rakyat, hari ini (Selasa, 28 Februari 2023).

Rabu lalu, Ka Siong yang juga Presiden MCA meraih perhatian apabila membawa tiga telur berlainan jenis iaitu telur ayam dari India, telur ayam omega dan telur ayam tempatan dalam Dewan Rakyat.

Beliau ketika itu menggesa Menteri Pertanian dan Keterjaminan Makanan, Datuk Seri Mohamad Sabu menumpu soal ketidakcukupan telur ayam tempatan, bukannya mengimport telur ayam antaranya dari India untuk menampung keperluan domestik.

Selain itu, Ka Siong juga mendakwa ketiga-tiga jenis telur itu berbeza dari segi kepenggunaan, saiz dan harga.

“Dalam konteks ini, saya bawa telur dari India, saya beli 50 sen. Ini adalah telur Malaysia (sambil menunjukkan telur tempatan) yang harganya dikawal, 45 sen ini.

“Kita dapat lihat beza saiznya. Kita dapat lihat telur dari India ini, harga 50 sen, lebih kecil dari telur dari Malaysia…ini kekurangannya. Kalau kata telur Omega Ini, telur kampung, harganya 76 sen,” kata Ka Siong.


[KEMAS KINI] Lebih 13.62 juta dos vaksin diberi sehingga semalam

Jumlah pemberian vaksin harian di seluruh negara semalam kekal melebihi angka 400,000 dos vaksin Covid-19, menjadikan keseluruhannya sejak program imunisasi dilancarkan awal tahun ini sebanyak 13,621,884 dos.

Menurut maklumat terbaharu Jawatankuasa Khas Jaminan Akses Bekalan Vaksin Covid-19 (JKJAV), jumlah keseluruhan telah dikemas kini dengan data terbaharu pemberian vaksin yang direkod secara manual, khususnya melalui program outreach ataupun program vaksinasi di kawasan pedalaman.

Mengikut data terbaharu itu, Selangor dan Kuala Lumpur merekodkan jumlah pemberian vaksin tertinggi secara keseluruhan sejak program imunisasi dilancarkan Februari lalu iaitu sebanyak 4,765,798 dos suntikan, membabitkan 3,633,757 dos pertama dan 1,132,041 dos kedua.

Sementara itu, Menteri Kesihatan Datuk Seri Dr Adham Baba berkata sebanyak 406,763 dos suntikan diberikan semalam, membabitkan 276,905 dos pertama dan 129,858 dos kedua.

Beliau berkata, lima negeri merekodkan pemberian dos suntikan tertinggi semalam.

Katanya, Selangor kekal sebagai negeri yang menerima paling banyak dos vaksin Covid-19 semalam apabila mencatatkan 113,418 suntikan iaitu 85,865 bagi dos pertama dan 27,553 dos kedua.

Ini diikuti Kuala Lumpur sebanyak 68,889 dos (52,512 pertama dan 16,377 kedua); Sarawak (68,429 suntikan – 22,163 pertama, 46,266 kedua); Pulau Pinang (23,712 suntikan – 17,986 pertama, 5,726 kedua); dan Negeri Sembilan (22,797 suntikan – 18,081 pertama, 4,716 kedua).

Jumlah tertinggi pemberian dos harian direkodkan Khamis lalu dengan 460,158 suntikan.


[KEMAS KINI] 265 pesakit Covid-19 meninggal dunia

Sebanyak 265 pesakit Covid-19 meninggal dunia dalam tempoh 24 jam sehingga 12 tengah hari tadi, tatkala keseluruhan kes sembuh meningkat melebihi 1.33 juta berbanding 1.61 juta kes positif yang dicatatkan sejak tahun lalu.

Ketua Pengarah Kesihatan Tan Sri Dr Noor Hisham Abdullah berkata angka terbaharu hari ini menjadikan kumulatif kematian sejak pandemik Covid-19 mula dikesan di negara ini awal tahun lalu kepada 14,818 kes.

Enam negeri mencatatkan peningkatan kes kematian dengan yang tertinggi melibatkan 105 pesakit di Selangor, Sabah (23), dan Kuala Lumpur (18).

Dalam tempoh 24 jam itu 20,798 pesakit disahkan sembuh, manakala 264,292 kes lagi masih aktif.

Berdasarkan data dikeluarkan Kementerian Kesihatan (KKM) hari ini, keseluruhan pesakit yang dirawat di unit rawatan rapi hospital-hospital di seluruh negara juga turun kepada 1,003 kes, dengan 490 pesakit memerlukan bantuan alat pernafasan.

Data kes sembuh 25 Ogos 2021.

Terdahulu beliau berkata 22,642 kes baharu, termasuk 3,610 individu bukan warganegara Malaysia, dikesan dalam tempoh berkenaan.

Daripada jumlah kes harian yang dilaporkan hari ini, sebanyak 478 kes atau 2.1 peratus adalah daripada kategori 3, 4 dan 5, manakala sebanyak 22,164 kes (97.9 peratus) lagi adalah terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa COVID-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi,” katanya.

Dr Noor Hisham berkata secara keseluruhan, 18,143 kes atau 80.1 peratus daripada jumlah kes yang dilaporkan pada hari ini tiada atau tidak lengkap vaksinasi.

Pada masa sama beliau turut memaklumkan 42 lagi kluster baharu dikesan dalam tempoh itu menjadikan keseluruhannya 4,548 kluster, dengan 3,090 telah ditamatkan dan 1,458 kluster masih aktif.

Daripada jumlah kluster baharu itu 23 membabitkan jangkitan di tempat kerja, komuniti (13), kumpulan berisiko tinggi (lima) dan satu kluster pusat tahanan di Batu Pahat, Johor.

Selangor dan Johor masing-masing mencatatkan lima kluster tempat kerja; masing-masing tiga di Kelantan, Perak dan Pulau Pinang; Kedah (dua); dan masing-masing satu di Kuala Lumpur dan Pahang.

Sementara itu Kelantan mencatatkan lima kluster baharu komuniti; masing-masing dua di Perak dan Terengganu; dan masing-masing satu di Johor, Negeri Sembilan, Sarawak dan Selangor.

Johor uga merekodkan dua kluster kumpulan berisiko tinggi; dan masing-masing satu di Perak, Sarawak dan Selangor.

Mengenai kadar kebolehjangkitan, Dr Noor Hisham berkata berdasarkan data terkini pada 24 Ogos 2021, nilai RT Malaysia adalah sebanyak 1.02.

“Negeri yang mencatatkan nilai RT yang tertinggi adalah Perlis (nilai RT 1.28), diikuti oleh Sarawak (nilai1.22), dan Sabah (nilai RT 1.21). Semua negeri mencatatkan nilai RT melebihi 1.0 kecuali Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.


Sahabat PMX dilantik jadi Pengerusi IKIM

Bekas Senator Datuk Dr Muhammad Nur Manuty dilantik sebagai Pengerusi Institut Kefahaman Islam Malaysia (IKIM) berkuat kuasa hari ini.

Untuk rekod, Muhammad Nur Manuty diketahui umum merupakan sahabat baik kepada Perdana Menteri (PMX), malah terlibat aktif dalam Angkatan Belia Islam Malaysia (ABIM) bersama-sama Datuk Seri Anwar Ibrahim sebelum ini dan perdah menjadi salon PKR di Parlimen Bagan Serai sebelum ini.

Ketua Pengarah IKIM Prof Madya Dr Mohamed Azam Mohamed Adil menerusi satu kenyataan hari ini memaklumkan pelantikan itu dibuat Anwar, berikutan Pengerusi IKIM sebelum ini Prof Emeritus Tan Sri Dr Mohd Kamal Hassan meninggal dunia pada 23 Feb lepas, menurut laporan Bernama.

“Sebagai seorang tokoh ilmuan yang berpengalaman luas dalam bidang pendidikan, pemikiran, falsafah, perbandingan agama dan pengurusan, pelantikan beliau sebagai Pengerusi IKIM akan mampu melonjak kecemerlangan IKIM sebagai sebuah institusi pemikir dan penyelidikan yang disegani di Malaysia dan dunia antarabangsa.

Mewakili Ahli Lembaga Pengarah dan seluruh warga kerja IKIM, saya menzahirkan ucapan tahniah atas pelantikan beliau sebagai pengerusi baharu IKIM,” katanya.

Muhammad Nur, 74, memulakan pendidikan di Kolej Islam Malaya di Klang, Selangor sebelum melanjutkan pengajian di peringkat Sarjana Muda Pengajian Islam dalam bidang Usuluddin dan Falsafah, Universiti Kebangsaaan Malaysia (UKM) dari tahun 1970 hingga 1974.

Beliau kemudiannya menyambung pelajaran di peringkat Sarjana dan Doktor Falsafah di University of Temple, Amerika Syarikat dari 1978 hingga 1987 dalam bidang pemikiran Islam dan perbandingan agama.

Muhammad Nur juga pernah berkhidmat sebagai pensyarah di Jabatan Pengajian Arab dan Tamadun Islam di UKM, selain bertugas sebagai Pensyarah Kanan dan Profesor Madya di Jabatan Usuluddin dan Perbandingan Agama di Universiti Islam Antarabangsa Malaysia (UIAM), dari 1983 hingga 1999.

Beliau juga pernah berkhidmat sebagai Dekan di Jabatan Hal Ehwal Pelajar dan Dekan di Pusat Pengajian Lanjutan dan Khidmat Masyarakat, UIAM selama lima tahun dari 1990.

Muhammad Nur juga adalah mantan Presiden ABIM, bekas Timbalan Presiden Wadah Pencerdasan Umat Malaysia (Wadah), mantan Ahli Lembaga Pengarah IKIM dan Ahli Majlis Syura Kerajaan Negeri Pulau Pinang.


Institusi kewangan perlu sedia dana jayakan pembangunan mampan

Kementerian Kewangan (MoF) yakin sektor kewangan akan menyumbang kepada kejayaan agenda kemampanan atau kelestarian negara kerana kementerian itu berserta agensinya telah membuka jalan untuk pembiayaan pembangunan mampan.

Menteri Kewangan Tengku Datuk Seri Zafrul Tengku Abdul Aziz berkata institusi kewangan mesti bekerjasama untuk memastikan ketersediaan dana untuk pembangunan mampan, lapor Bernama.

“Institusi kewangan harus menerima agenda kemampanan dan menyampaikan komitmen mereka, sama ada melalui pembiayaan atau melalui operasi dan inisiatif tanggungjawab sosial korporat (CSR) masing-masing seperti mengutamakan vendor dan rakan kongsi yang turut komited terhadap agenda kemampanan.

“Institusi kewangan juga mesti membantu kerajaan dalam menjadikan agenda kemampanan hala tuju utama merentasi seberapa banyak sektor dan industri secepat mungkin,” kata Tengku Zafrul dalam ucap tama pada persidangan “MARC 360: Sustainable Development Financing 2022” di sini.

Ucapan beliau dibacakan oleh Ketua Setiausaha Datuk Seri Asri Hamidon hari ini.

Dalam ucapannya, menteri itu menambah MoF telah memulakan langkah-langkah khusus budget-tagging untuk memastikan kementerian-kementerian lain berbelanja mengikut jangkaan kemampanan Malaysia.

Bagi mengekalkan momentum proses hala tuju utama, Tengku Zafrul berkata institusi kewangan mesti berkongsi data penting mengenai bagaimana setiap industri ‘’terbentuk’’ dari segi kemampanan supaya dasar masa depan boleh diubah suai dengan sewajarnya untuk menambah baik penyesuaian iklim dan strategi pengurangan krisis secepat mungkin.

Mereka juga mesti membantu kerajaan dalam membolehkan dan menambah baik kapasiti penyesuaian isi rumah dan perniagaan, katanya.

“Selain daripada menyediakan insentif, kita juga mesti menghapuskan halangan seperti kekurangan maklumat dan pembiayaan, serta kecenderungan tingkah laku dan pasaran yang tidak sempurna — kita boleh menyokong inovasi dan teknologi yang betul untuk mengurangkan iklim dan risiko lain jika kita bekerjasama untuk menjadikan maklumat ini tersedia.

“Kita mahu memastikan pembiayaan tersedia untuk penyelesaian alam sekitar atau sosial yang mungkin mempunyai kos pendahuluan yang tinggi dengan membolehkan syarikat baharu melalui platform seperti Penjana Kapital,” kata Tengku Zafrul.

Beliau menambah MoF akan terus memberikan bantuan terus kepada golongan yang tidak mampu untuk melabur dalam inisiatif penyesuaian.


Bekas Ketua Editor Harakah, Ahmad Lutfi meninggal dunia

Wartawan veteran dan bekas Ketua Editor Harakah, Ahmad Lutfi Othman meninggal dunia pagi ini.

Allahyarham menghembuskan nafas terakhir ketika di hospital, arwah dilaporkan sedang menjalani rawatan untuk beberapa komplikasi kesihatan.

Pemergian arwah dibuat isterinya, Siti Hawa Samsam dalam satu hantaran Facebook berkata Lutfi meninggal dunia pada jam 2.10 pagi di Hospital UiTM Puncak Alam, beberapa jam selepas ulang tahun kelahirannya yang ke-59.

Menjadi wartawan dan editor selama lebih tiga dekad, pelbagai pihak mengucapkan takziah kepada anak kelahiran Kedah itu, dan menyifatkan tulisannya sebagai suara utama ketika era Reformasi.

Lutfi dikenali sebagai ketua editor lidah rasmi PAS, Harakah. Beliau mengetuai sidang editorial Harakah pada 1987 hingga 1992 dan pada 2006 hingga 2015.

Allahyarham kemudian menyertai Malaysia Dateline, iaitu lidah rasmi Amanah.

Selain itu, bekas tahanan Akta Keselamatan Dalam Negeri (ISA) itu juga menulis pelbagai buku dan artikel berkenaan politik negara, dan diterbitkan di tengah keterbatasan kebebasan media yang menyaksikan salah satu daripada majalah dwibulanan yang diterbitkannya diharamkan oleh Kementerian Dalam Negeri (KDN).

Perjuangan Lutfi ke arah kebebasan media turut menyaksikan penubuhan ‘Kumpulan Aktivis Media Independen’ (KAMI) bersama beberapa lagi aktivis lain.

Pada 2016, Lutfi menerbitkan salah satu buku terakhirnya, bertajuk Lorong Sunyi Media Bebas. Ia merupakan himpunan 24 rencana karangannya dan 54 artikel berkenaannya oleh para penulis lain termasuk editor-editor veteran dan juga anaknya, Ahmad Luqman Hakim.


Akmal tunggu Guan Eng pula didakwa, tidak boleh berkecuali

Dr. Muhamad Akmal Saleh menunggu sama ada Pengerusi DAP, Lim Guan Eng juga bakal didakwa selepas ini kerana menyentuh isu 3R iaitu agama (religion), raja (royalty) dan kaum (race).

Ketua Pemuda UMNO itu memberi reaksi selepas Menteri Besar Kedah, Datuk Seri Muhammad Sanusi Md. Nor didakwa di Mahkamah Selayang semalam ekoran ucapannya yang menyentuh isu 3R sebelum ini.

“Kita tunggu (Pengerusi DAP) Lim Guan Eng dan yang lain juga selepas ini,” katanya dalam hantaran Facebook.

Ujar beliau, tiada ruang kepada mana-mana individu di negara ini yang sesuka hati mempermainkan isu 3R iaitu agama (religion), raja (royalty) dan kaum (race)

“Tidak kira apa sekalipun warna parti, sama ada kerajaan mahupun pembangkang anda tidak boleh terkecuali. Supaya ia menjadi pengajaran kepada semua pemimpin dan rakyat,” katanya lagi.

Guan Eng sebelum ini lebih awal mengeluarkan kenyataan menyentuh isu 3R, tetapi sebaliknya Sanusi pula didakwa terlebih dahulu di mahkamah.

Ahli Parlimen Bagan itu didakwa membuat kenyataan ‘gelombang hijau’ bakal memusnahkan tokong dan menafikan hak agama di Pulau Pinang.


Subsidi kerajaan stabilkan harga, elak inflasi tinggi

Kerajaan sanggup menanggung subsidi dalam jumlah besar iaitu sehingga RM77.3 bilion yang diunjurkan tahun ini bagi menstabilkan harga barang serta mengelakkan kadar inflasi Malaysia daripada melonjak sehingga 11.4 peratus.

Menteri di Jabatan Perdana Menteri (Ekonomi) Datuk Seri Mustapa Mohamed berkata kerajaan mempunyai pilihan untuk menghapuskan subsidi dan mengukuhkan kewangan negara pada paras lebih baik namun memilih untuk terus menanggung subsidi demi kesejahteraan dan kebajikan rakyat.

Katanya, pengumuman Perdana Menteri Datuk Seri Ismail Sabri Yaakob tentang tiada kenaikan tarif air dan elektrik serta harga ayam tidak diapungkan pada 24 Jun lepas, menunjukkan keprihatinan dan komitmen kerajaan untuk mengekalkan subsidi.

Merujuk kepada unjuran perbelanjaan subsidi kepenggunaan berjumlah RM77.3 bilion bagi 2022, beliau berkata RM51 bilion daripadanya meliputi komponen terbesar bagi perbelanjaan subsidi bahan api, minyak masak, elektrik, air, ayam dan telur menyaksikan kerajaan memainkan peranan penting dalam menstabilkan harga barangan di pasaran.

“Tanpa subsidi ini (RM51 bilion), maka inflasi 2.8 peratus pada Mei 2022 mungkin menjadi 11.4 peratus. Ini menggambarkan peranan dimainkan subsidi yang diberikan kerajaan dalam menstabilkan harga di negara kita,” katanya pada sidang media selepas melancarkan Statistics Data Warehouse 2.0 (StatsDW) di sini hari ini.

Menteri Kewangan Tengku Datuk Seri Zafrul Tengku Aziz pada 25 Jun berkata angka RM77.3 bilion meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, serta bil subsidi (RM9.7 bilion), serta ditambah dengan bantuan lain seperti Bantuan Kebajikan Masyarakat termasuk Bantuan Keluarga Malaysia (BKM) (RM11.7 bilion) dan lain-lain subsidi (RM14.6 bilion).

“Tanpa subsidi sudah pasti kedudukan kewangan kerajaan akan bertambah baik tetapi kerajaan mengambil kira keperluan rakyat jadi kerajaan berbelanja (subsidi) untuk kesejahteraan rakyat dan untuk membantu meringankan beban rakyat,” kata Mustapa.

Mustapa tidak menolak kemungkinan pemberian subsidi terbesar itu akan memberi kesan kepada defisit fiskal negara, dan kerajaan perlu melihat kepada langkah penjimatan.

“Sudah pasti (subsidi) akan beri tekanan kepada perbelanjaan negara, jadi kerajaan perlu melihat kepada langkah penjimatan iaitu berkaitan dengan perbelanjaan mengurus dan perbelanjaan pembangunan bagi memastikan kedudukan kewangan kerajaan kekal kukuh,” katanya.

Ditanya sama ada kerajaan akan mempertimbangkan untuk menangguhkan pelaksanaan projek mega bagi menjimatkan perbelanjaan, Mustapa berkata biarpun tiada keputusan muktamad mengenainya namun menekankan mengenai langkah penjimatan dilaksanakan susulan krisis global ketika ini.

“Kerajaan belum putuskan lagi sama ada untuk menangguh pelaksanaan projek mega memandangkan keadaan agak dinamik dan berubah dari semasa ke semasa,” katanya merujuk kepada harga minyak dunia yang tinggi dan krisis geopolitik Ukraine-Rusia tidak menentu.

Perbelanjaan mengurus ialah perbelanjaan semasa atau perbelanjaan berulang kerajaan bagi membiayai pengurusan dan pentadbiran negara manakala perbelanjaan pembangunan ialah perbelanjaan yang dilibatkan untuk menggalakkan pertumbuhan ekonomi dan sosial negara seperti pembinaan sekolah dan infrastruktur.

Terdahulu dalam ucapannya, Mustapa berkata keperluan untuk menyimpan data dalam satu gudang tunggal menjadi semakin penting dalam mendepani isu global seperti sekuriti makanan dan kadar inflasi, dan Jabatan Perangkaan Malaysia (DOSM) berperanan untuk menterjemah dan menyusun statistik berkaitan.

“Dengan ketersediaan pelbagai statistik dalam StatsDW DOSM, analisis data dapat dilaksanakan dengan tepat dan efisien,” katanya pada majlis yang turut dihadiri oleh Ketua Perangkawan Datuk Seri Dr Mohd Uzir Mahidin.

StatsDW 2.0 adalah kesinambungan dan penambahbaikan daripada StatsDW yang dilancarkan pada 2016, iaitu satu solusi bagi menampung limpahan data dari pelbagai sumber selain menggalakkan perkongsian data antara agensi sektor awam. – Bernama


Tuduhan Siti Mariah vaksin tak dihantar ke Selangor tidak betul, kata Khairy

Dakwaan mengatakan kerajaan pusat melengahkan bekalan vaksin kepada Selangor tidak benar sama sekali, sebaliknya vaksin yang dihantar masih belum digunakan sepenuhnya, kata Khairy Jamaluddin Abu Bakar.

Menteri Penyelaras Program Imunisasi Covid-19 Kebangsaan (PICK) itu menafikan dakwaan dilemparkan Exco Kesihatan Selangor Dr Siti Mariah Mahmud berhubung isu bekalan vaksin baru-baru ini, walhal realitinya hanya Selangor sahaja masih di tahap bawah 80% dalam penggunaan vaksin ketika ini.

“Saya minta Selangor cepatkan kadar penggunaan vaksin, jadi tuduhan vaksin tidak dihantar tidak betul,” katanya dipetik semasa sidang media hari ini.

Terdahulu, Khairy melawat pusat pemberian vaksin (PPV) baharu di Tanjung Karang, Selangor.

Jelasnya lagi, Selangor masih memiliki baki suntikan vaksin dalam simpanan mereka dan setakat semalam sahaja, mereka sudah menerima 1.36 juta dos vaksin Pfizer, Sinovac dan AstraZeneca.

Daripada jumlah tersebut, hanya 76% sahaja diberikan, dengan baki sebanyak 322,605 dos lagi.

Menurut Khairy, Siti Mariah juga tidak hadir dalam mesyuarat bersama Menteri Besar Selangor Datuk Seri Amirudin Shari yang memaklumkan negeri itu mempunyai kapasiti untuk memberikan 40,000 suntikan harian bagi Jun.

“Exco Kesihatan tak hadir sewaktu mesyuarat saya dengan Menteri Besar, di mana kerajaan negeri beritahu ia mampu berikan 40,000 suntikan sehari.

“Jadi kami bekalkan kepada mereka mengikut kapasiti itu,” kata Khairy.

Beliau berkata dalam mesyuarat bersama Amiruddin, mereka bersetuju supaya kapasiti vaksinasi di Selangor mesti melebihi 100,000 suntikan bagi Julai.

“Saya harap selangor dapat capai kapasiti 100,000 sehari mulai julai,” katanya.

“Untuk Julai, kita tingkatkan 130,000 dos sehari di Selangor.”

Beliau berkata Melaka merekodkan angka pemberian vaksin tertinggi dengan 94%, disusuli Terengganu dan Negeri Sembilan dengan 92% penggunaan.

Beliau berkata Badan Bertindak Imunisasi Covid-19 (CITF) sedang meningkatkan penggunaan vaksin di setiap negeri mencapai sasaran 90% bermula bulan depan.

Semalam, Siti Mariah membidas Khairy dengan mendakwa Selangor mungkin berdepan masalah bekalan vaksin.

Siti Mariah berkata beberapa PPV di negeri itu mungkin terpaksa ditutup tidak lama lagi sekiranya Selangor tidak mendapat bekalan baru secepat mungkin.


Annuar mungkin sertai parti lain tanding PRU jika digugur: Laporan

Menteri Komunikasi dan Multimedia Tan Sri Annuar Musa, mungkin menyertai parti lain setelah dikatakan digugurkan daripada senarai calon Barisan Nasional (BN) bagi mempertahankan kerusi Parlimen Ketereh dalam Pilihan Raya Umum Ke-15 (PRU-15), pada 19 November ini.

Akhbar NST memetik sumber berkata bekas ahli Parlimen Ketereh itu dijangka membuat pengumuman mengenai perkara itu tidak lama lagi – dipercayai sebelum hari penamaan calon pada Sabtu ini (5 November 2022).

“Ketereh ni kawasan Annuar. Dia ada ramai penyokong di situ. Kalau betul BN tak nak letak dia, memang merugikan.

“Saya dimaklumkan bahawa Annuar telah didatangi seorang pemimpin parti lain baru-baru ini untuk bertanyakan kedudukannya selepas dimaklumkan beliau tidak bertanding pada pilihan raya akan datang.

“Terdapat petanda positif dalam perbincangan mereka, tetapi Annuar memutuskan untuk menunggu dan melihat dahulu,” kata sumber itu seperti dilaporkan NST.

Sementara itu, Annuar berkata beliau hanya akan memutuskan langkah seterusnya selepas pengumuman calon oleh pemimpin BN malam ini (1 November).

“Saya tidak akan kecewa jika saya tidak diturunkan ke Ketereh. Bagi saya, karier politik saya tidak akan berakhir sekarang.

“Saya akan duduk dan fikir betul-betul, tanpa tergesa-gesa. Ada banyak pilihan. Kalau bukan salah satu parti gabungan kerajaan, ada parti politik lain di luar sana.

“Senario sudah berubah… malah PAS dan Bersatu adalah parti kerajaan dan mereka berada di bawah perdana menteri yang sama,” katanya kepada pemberita di Kota Bharu hari ini, seperti dilapor NST.

Annuar bagaimanapun berkata sebarang keputusan yang dibuat akan dirujuk kepada UMNO bahagian Ketereh.

“Ketereh mempunyai lebih 4,000 ahli yang akan bekerja keras untuk rakyat di kawasan itu,” tambahnya.

Ditanya sama ada beliau menerima sebarang tawaran daripada parti lain, Annuar berkata pada masa ini beliau masih tergolong dalam UMNO.

Terdahulu, Annuar mengesahkan pucuk pimpinan tertinggi UMNO telah memilih Ketua Puteri Kelantan Marzuani Ardila Ariffin untuk bertanding di kerusi Parlimen Ketereh.

Malah, Marzuani Ardila dalam kenyataan kepada BH juga memberitahu bahawa watikah pencalonan yang akan diserahkan bersama kertas pencalonan pada Sabtu depan kepada Suruhanjaya Pilihan Raya, adalah atas nama beliau, bukan Annuar.


Putrajaya sasar 100,000 pemandu pengangkutan awam terima vaksin

100,000 pemandu pengangkutan awam termasuk perkhidmatan e-hailing di Lembah Klang akan diberikan vaksin Covid-19 menjelang hujung Ogos depan.

Menteri Pengangkutan Datuk Seri Dr Wee Ka Siong berkata kumpulan tersebut tidak dipinggir dalam program vaksinasi yang sedang berjalan dan langkah tersebut akan dapat memastikan sasaran imunisasi kelompok dapat tercapai.

“Pemberian vaksin kepada kelompok itu akan terus dirancakkan memandang mereka juga adalah golongan barisan hadapan yang bekerja dari awal Perintah Kawalan Pergerakan (PKP) hingga hari ini.

“Kita akan serahkan senarai nama mereka yang berkhidmat di sektor pengangkutan awam ini kepada urusetia Jawatankuasa Petugas Khas Imunisasi Covid-19 (CITF) dan jika ada kekosongan mereka diberi keutamaan,” katanya lapor Bernama hari ini.

Katanya pihak kementerian berpuas hati dengan peningkatan kadar vaksin bagi mereka terlibat dalam pengangkutan awam yang dibuat dalam kelompok besar sekarang ini.

Beliau berkata demikian ketika penyerahan bakul makanan kepada penduduk terjejas di sekitar Parlimen Ayer Hitam.

Mengulas mengenai sumbangan bakul makanan di kawasannya, Wee berkata pihaknya telah menyalurkan sebanyak 5,000 bantuan kepada mereka yang memerlukan selain memastikan tidak berlaku keciciran.

Katanya, agihan sumbangan berkenaan dilaksanakan dengan bantuan daripada petugas khas yang terdiri daripada ahli majlis pihak berkuasa tempatan (PBT) dan ketua kampung.

Penerima bakul makanan Mohd Urat Mohd Amin, 57, berkata bantuan yang diterima bertepatan kerana rakyat kini terkesan dan kebanyakannya tiada pekerjaan setelah penularan pandemik Covid-19 ini.


Risiko cacar monyet merebak di Malaysia rendah, kata KP Kesihatan

Risiko virus cacar monyet tersebar ke Malaysia adalah rendah kecuali sekiranya terdapat sejarah bersentuhan dengan haiwan dijangkiti ataupun kontak langsung dengan pesakit wabak itu.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan kemungkinan transmisi jangkitan dari manusia ke manusia adalah terhad.

Beliau bagaimanapun berkata Kementerian Kesihatan (KKM) akan memantau perkembangan situasi virus itu melalui laporan dikeluarkan Pertubuhan Kesihatan Sedunia (WHO) dan melakukan pemantauan kes disyaki cacar monyet di Malaysia di semua pintu masuk antarabangsa.

Beliau juga menasihatkan pengembara ke kawasan yang terdapat kejadian cacar monyet di Afrika Tengah dan Afrika Barat serta negara yang sedang mengalami wabak penyakit itu agar mengambil langkah berwaspada.

“Mengekalkan kebersihan diri yang tinggi termasuk mencuci tangan dengan kerap selepas pergi ke tandas atau apabila tangan kotor. Mengelak sentuhan langsung dengan luka pada mereka yang dijangkiti sama ada manusia mahupun haiwan serta objek yang mungkin tercemar dengan cecair tubuh kes seperti pakaian kotor yang digunakan orang dijangkiti.

“Mengelakkan daripada bersentuhan dengan haiwan liar atau memakan dagingnya,” kata Dr Noor Hisham.

Bagi pengembara yang tiba di negara ini dari kawasan terdapat jangkitan wabak cacar monyet dan mengalami gejala penyakit itu dalam tempoh tiga minggu selepas meninggalkan kawasan tersebut, beliau menasihatkan supaya mereka segera mendapatkan rawatan di fasiliti kesihatan berhampiran.

“Maklumkan kepada doktor mengenai sejarah perjalanan tersebut. Elakkan daripada kontak langsung dengan individu lain dan lakukan pengasingan diri selama sekurang-kurangnya 21 hari bagi memastikan ruam makulopapular kering sepenuhnya,” katanya.

Beliau berkata cacar monyet ini disebabkan oleh jangkitan orthopoxviruses dan virus ini ditularkan kepada manusia melalui gigitan atau sentuhan langsung dengan darah binatang atau cecair badan dan luka haiwan yang dijangkiti.

Katanya virus ini juga boleh disebarkan melalui titisan sekresi pernafasan dan juga boleh menular melalui kontak langsung dengan cecair daripada ruam makulopapular di badan orang yang dijangkiti atau dengan objek yang tercemar virus, seperti tempat tidur atau pakaian.

“Tempoh inkubasi biasanya antara enam hingga 21 hari. Pesakit akan mengalami gejala selama dua hingga empat minggu,” katanya.

Beliau juga berkata pada masa ini, Institut Penyelidikan Perubatan dan Makmal Kesihatan Awam Kebangsaan mempunyai kapasiti menjalankan ujian pengesanan virus penyebab cacar monyet dalam kalangan manusia.

“Makmal Kesihatan Awam Veterinar dan makmal Jabatan Perlindungan Hidupan Liar dan Taman Negara Semenanjung Malaysia (Perhilitan) juga mempunyai kemampuan untuk menjalankan pengujian mengesan orthopoxviruses dalam kalangan haiwan.

“KKM sentiasa bekerjasama rapat dengan Jabatan Perkhidmatan Kuarantin Dan Pemeriksaan Malaysia (MAQIS) dan Perhilitan bagi memantau kejadian cacar monyet dalam kalangan haiwan liar termasuk yang diimport dari Afrika dan Benua Eropah,” katanya.

Dalam pada itu, KKM menyeru orang ramai segera mendapatkan rawatan sekiranya mengalami gejala jangkitan penyakit itu supaya tindakan pengasingan dapat segera dilakukan serta pengesanan dan kuarantin kontak dilaksanakan bagi mengekang penularan cacar monyet.

“KKM akan memaklumkan situasi jangkitan cacar monyet dari semasa ke semasa,” kata Dr Noor Hisham selain menambah KKM menyediakan soalan lazim mengenai jangkitan penyakit itu yang boleh dimuat turun menerusi Facebook CPRC Kebangsaan.

Dilaporkan sehingga semalam, lebih 100 kes dikesan dijangkiti cacar monyet membabitkan beberapa negara di Benua Eropah, Benua Amerika dan Australia dan kebanyakan kes jangkitan virus itu tidak melaporkan sejarah perjalanan ke negara yang diketahui endemik penyakit itu. – Bernama


Lagi RM200 juta untuk KKM perangi gelombang ketiga Covid-19

Kerajaan meluluskan peruntukan tambahan RM200 juta kepada Kementerian Kesihatan (KKM) bagi menjayakan beberapa langkah memerangi pandemik Covid-19 susulan peningkatan jangkitan dalam gelombang ketiga sekarang ini.

Peruntukan itu akan digunakan khususnya bagi meningkatkan kapasiti unit rawatan rapi (ICU) dan katil di hospital KKM, hospital pengajar universiti dan menyediakan hospital medan Kementerian Pertahanan.

Menteri Kewangan, Datuk Seri Tengku Zafrul Tengku Abdul Aziz berkata peruntukan itu juga bagi membeli peralatan, ubat dan bahan guna habis yang berkaitan, seperti peralatan perlindungan diri (PPE), selain melantik pegawai perubatan secara kontrak membabitkan pesara KKM.

“Kementerian Kewangan akan terus memantau keadaan dan berurusan dengan KKM serta kementerian berkaitan jika memerlukan sumber tambahan.

“Kerajaan tidak akan berkompromi berhubung isu nyawa, dan keutamaan akan terus diberikan bagi menyokong sistem kesihatan awam, terutama ketika krisis COVID-19,” katanya dalam sidang akhbar khas secara dalam talian, semalam.

Peruntukan tambahan itu menjadikan keseluruhan peruntukan kepada KKM setakat ini mencecah RM1 bilion.

Terdahulu, KKM memaklumkan kadar penggunaan katil di unit rawatan rapi (ICU) setakat 21 Mei lalu di seluruh negara meningkat kepada 91 peratus, berbanding 83 peratus pada 20 Mei.

KKM berkata hospital di sekitar Lembah Klang mengalami kesan serius apabila kadar penggunaan katil ICU sehingga 21 Mei lalu mencecah 113 peratus.

“Bagi menampung peningkatan ini, hospital terpaksa menukar fungsi (repurpose) lain-lain kawasan di dalam hospital seperti wad biasa untuk dijadikan ICU sementara dengan melengkapkan katil-katil dengan peralatan perubatan tertentu,” kata kenyataan itu.


Gelombang keempat di Jerman disifatkan ‘pandemik tidak divaksin’

Hospital Universiti Giessen (UHG), salah satu klinik terkemuka di Jerman untuk penyakit paru-paru, berada pada tahap kapasiti. Jumlah pesakit Covid-19 meningkat tiga kali ganda dalam beberapa minggu kebelakangan ini. Hampir separuh daripada mereka memerlukan alat bantuan pernafasan.

Dan setiap seorang daripada mereka tidak divaksinasi.

“Saya bertanya kepada setiap pesakit: Mengapa anda tidak mendapat vaksin?” kata Dr Susanne Herold, ketua bahagian penyakit berjangkit UHG.

“Mereka adalah gabungan individu yang tidak mempercayai vaksin, tidak mempercayai negara sendiri dan sering sukar mendapat maklumat mengenai kempen vaksinasi.”

Pesakit seperti itu adalah pemacu utama gelombang keempat kes Covid-19 di Jerman yang menyaksikan puluhan ribu jangkitan harian baharu – lebih banyak daripada yang pernah dialami negara itu pada bila-bila masa ketika wabak itu mula tersebar.

Bagi Jerman, gelombang ke empat itu adalah satu perubahan yang mengejutkan. Pada permulaan pandemik, negara itu menjadi contoh bagaimana menguruskan Covid-19 dan mengekalkan jumlah kematian yang rendah.

Negara itu dengan pantas melaksanakan ujian saringan dan rawatan yang meluas dan menambah bilangan katil unit rawatan rapi (ICU). Kepimpinan Chanselor Dr Angela Merkel – seorang saintis terlatih – dipercayai dan melaksanakan garis panduan penjarakan sosial yang dipatuhi secara meluas.

Tetapi hari ini, gabungan beberapa faktor telah mendorong lonjakan baharu jangkitan, antaranya suhu musim sejuk, pemberian vaksin penggalak yang perlahan dan peningkatan jangkitan yang lebih ketara di negara jiran Eropah Timur, seperti Republik Czech.

Namun pakar virus dan pandemik mengatakan terdapat sedikit keraguan bahawa mereka yang tidak divaksinasilah yang menyumbang paling banyak kes ketika gelombang jangkitan yang membebankan hospital di seluruh negara.

“Ia kerana kadar vaksinasi yang rendah… kami tidak melakukan apa yang perlu,” kata Dr Herold.

Beliau adalah antara pasukan saintis yang memodelkan kesan gelombang keempat dan memberi amaran pada awal musim panas bahawa dengan varian Delta yang cepat menular, sekurang-kurangnya 85 peratus daripada keseluruhan populasi perlu diberi vaksin untuk mengelakkan krisis dalam sistem penjagaan kesihatan.

“Program vaksinasi kami masih di bawah tahap 70 peratus. Saya tidak tahu bagaimana kami boleh memenangi perlumbaan menentang masa, dengan gelombang keempat. Saya bimbang kami sudah tewas,” katanya.

Terdahulu, Dr Merkel berkata individu yang tidak mengambil vaksin Covid-19 mesti faham bahawa tanggungjawab awam mereka adalah melindungi orang lain.

Walaupun kebanyakan mereka yang tidak divaksinasi berada dalam kumpulan umur yang secara statistik berkemungkinan dijangkiti Covid-19 yang kurang teruk, mereka juga boleh menularkan virus itu kepada orang tua yang memiliki sistem imun lebih lemah, yang kemudiannya boleh dimasukkan ke ICU, walaupun seteah divaksinasi.

Kadar vaksinasi Jerman jauh lebih baik daripada kebanyakan negara Eropah Tengah dan Timur, di mana jumlah kematian akibat Covid-19 meningkat. Di Romania, sebagai contoh, hanya kira-kira empat daripada 10 orang telah mendapat dua suntikan, dan kematian akibat Covid-19 telah mencapai tahap tinggi.

Namun, dengan kira-kira satu daripada tiga warga Jerman belum mendapat vaksin sepenuhnya, kadar vaksinasi di negara itu adalah antara yang terendah di Eropah Barat.

Di Belgium, Denmark dan Itali, tiga daripada empat individu telah diberi vaksin sepenuhnya. Di Sepanyol dan Iceland, hanya kira-kira dua daripada 10 individu masih belum mendapat suntikan kedua. Portugal mempunyai kadar vaksinasi hampir 90 peratus.

Semalam, Jerman mencatat 50,196 jangkitan baharu Covid-19, pertama kali melepasi 50,000 kes sejak pandemik melanda tahun lalu, menjadikan keseluruhannya hampir lima juta penduduknya dijangkiti virus itu. – Agensi


Zahid, Najib pada mulanya tak sokong Ismail Sabri jadi calon PM

Presiden UMNO Datuk Seri Ahmad Zahid Hamidi tidak menyokong pencalonan Datuk Seri Ismail Sabri Yaakob menjadi Perdana Menteri (PM) semasa krisis sebelum ini selepas peletakan jawatan Tan Sri Muhyiddin Yassin tahun lalu.

Ahli Parlimen (MP) Pasir Salak, Datuk Seri Tajuddin Abdul Rahman mendedahkan Zahid bersama rakannya, Datuk Seri Najib Razak pada awalnya enggan menyokong Ismail Sabri sebagai calon PM bersama-sama dengan 13 MP UMNO lain tahun lalu sehingga terpaksa dipujuk.

“Jadi kita cadangkan nama Ismail Sabri sebagai Perdana Menteri… kalau tahu cerita sebenar, geleng kepala. Tan Sri Muhyiddin Yassin setuju Ismail Sabri jadi PM, PAS pun bersetuju dan mereka sanggup tandatangan SD (Akuan Bersumpah) sokong jadi PM.

“UMNO berpecah, ada yang setuju dan ada yang tidak setuju… 15 orang, Zahid dan Najib pegang jangan tandatangan sampai minit akhir.

“Jangan mereka nak nafikan ya, kita nak kumpulkan semua sokongan MP UMNO tidak boleh dapat kerana 15 ini kena pegang,” katanya semasa sidang media hari ini.

Tajuddin juga mengesahkan UMNO ketika itu menghantar tiga nama kepada Yang di-Pertuan Agong sebagai calon PM iaitu Zahid dan seorang lagi calon iaitu Gua Musang, Tengku Razaleigh Hamzah.

“Setiap malam kita cari jalan nak pujuk, sampai akhir (baharu menyokong). Mereka tidak mahu tandatangan, Tuanku dah minta nama calon Perdana Menteri.

“Zahid bawa tiga nama, nama dia sendiri, termasuk Tengku Razaleigh,” katanya semasa sidang media hari ini.

Krisis politik tahun lalu berpunca daripada Zahid bersama 15 MP UMNO lain menarik sokongan terhadap Muhyiddin sehingga terpaksa meletak jawatan pada 16 Ogos.

Susulan kekosongan jawatan PM yang dilepaskan Muhyiddin, Istana Negara meminta semua parti politik sebelah kerajaan dan pembangkang untuk memilih calon PM masing-masing.

Nama Ismail Sabri dicalonkan Bersatu dan PAS sebagai pengganti Muhyiddin, bagaimanapun UMNO ketika itu masih belum memuktamadkan calon utama mereka.

Bagaimanapun, Ismail Sabri berjaya memperoleh majoriti untuk dilantik menjadi PM menggantikan Muhyiddin.

Tajuddin baru-baru ini disingkir sebagai ahli Majlis Tertinggi (MT) UMNO dan tempatnya digantikan dengan pengikut Najib, Isham Jalil.

Zahid berkata pengguguran Tajuddin disebabkan tindak-tanduk beliau ketika mengkritik parti.


Saksi beritahu rakan bermegah jumpa Najib, De Niro, DiCaprio

Bekas Pengurus Perhubungan Bank BSI Singapura, Yak Yew Chee yang mengendalikan pelanggan seperti 1Malaysia Development Berhad (1MDB) bercakap besar mengenai pertemuan dengan Perdana Menteri (PM) ketika itu Datuk Seri Najib Razak dan bintang Hollywood, kata bekas rakan sekerjanya, Kevin Michael Swampillai kepada Mahkamah Tinggi Kuala Lumpur, hari ini (2 Mac 2023).

Sebagai Ketua Jabatan Perkhidmatan Pengurusan Kekayaan BSI Singapura, Swampillai telah membantu pasukan Yew Chee dalam urus niaga untuk syarikat seperti 1MDB, anak syarikat 1MDB dan SRC International Sdn Bhd, di mana sejumlah besar wang syarikat ini mengalir keluar kepada dana fidusiari ke destinasi akhir yang tidak diketahui.

Dalam perbicaraan ini, Najib menghadapi 25 pertuduhan berhubung penyelewengan RM2.28 bilion dana 1MDB, yang menurut pihak pendakwaan telah memasuki akaun bank peribadi Najib melalui pelbagai akaun dan entiti seperti dana fidusiari tersebut.

Ditanya oleh pihak pendakwaan sama ada beliau telah menyemak dengan Najib jika transaksi bank bagi kumpulan syarikat 1MDB itu tulen atau sah, Swampillai berkata beliau tidak mempunyai hubungan dengan Najib dan tidak akan mempunyai sebarang peluang untuk mendapatkan pengesahan daripada bekas PM itu kerana dia tidak mempunyai peranan yang berhadapan dengan pelanggan.

Swampillai menyatakan bagaimanapun Yew Chee mungkin mempunyai hubungan dengan Najib, tetapi berkata beliau tidak tahu konteks interaksi tersebut.

“Saya tidak ingat sifat sebenar konteksnya. Yew Chee agak menyombongkan diri, dia biasanya akan bercakap. Saya ingat dia ada menyebut dia pernah berinteraksi dengan Datuk Seri Najib,” kata saksi pendakwaan ke-44.

Kemudian apabila ditanya oleh peguam bela utama Najib, Tan Sri Muhammad Shafee Abdullah, Swampillai berkata Yew Chee “banyak bercakap besar” tentang orang yang dia temui dalam kerjaya “seperti disebut Datuk Seri Najib, beberapa personaliti Hollywood.”

Ditanya siapa bintang Hollywood itu, Swampillai berkata: “Nah, jika ingatan berguna, saya rasa dia menyebut Robert de Niro, Leonardo DiCarpio, itu adalah beberapa nama yang terlintas di fikiran. Saya rasa dia menghadiri parti atau sesuatu,” katanya menurut MalayMail.

Mengenai bagaimana Yew Chee dapat bertemu dengan personaliti Hollywood ini, Swampillai berkata dia “menganggap ia disebabkan fakta bahawa dia telah menemani Jho Low hampir ke mana-mana” dan berkata dia mempunyai tanggapan berbeza bahawa Yew Chee “sangat rapat” dengan Low Taek Jho ( juga dikenali sebagai Jho Low).

Ketika disoal tentang tabiat Jho Low yang menjatuhkan nama tokoh berpengaruh, Swampillai berkata Low tidak berbuat demikian di hadapannya kerana mereka mempunyai interaksi yang sangat terhad yang berkaitan dengan kerja.

“Untuk bersikap adil, saya rasa saya tidak dapat mengingati masa Jho Low pernah memberitahu saya secara peribadi bahawa dia rapat dengan Datuk Seri Najib atau pernah bertemu atau bercakap dengan Datuk Seri Najib.

“Tidak akan ada peluang untuk dia berbuat demikian, kerana kami tidak berinteraksi sehingga tahap itu,” katanya.

Swampillai berkata dia mungkin hanya bertemu Jho Low dua atau tiga kali dan bercakap melalui telefon beberapa kali, manakala makan malam selepas mesyuarat anak syarikat 1MDB adalah tidak penting kerana dia duduk di satu meja, manakala Jho Low duduk di tengah-tengah meja bercakap dengan mereka yang lebih dekat dengannya.

Mengenai dakwaan Jho Low sebagai penasihat Najib, Swampillai mengesahkan beliau tidak pernah mendengar perkara ini daripada ahli perniagaan dalam buruan itu secara langsung, tetapi telah mendengar mengenainya melalui maklumat “orang kedua” daripada pihak atasannya di bank.

Beliau mengesahkan inilah sebabnya beliau telah berpendapat bahawa Jho Low adalah penasihat Najib.

Perbicaraan di hadapan hakim Datuk Collin Lawrence Sequerah akan disambung semula pada 17 April, dengan Shafee dijangka meneruskan pemeriksaan balas terhadap Swampillai.


Banglo saya bina tidak ada unsur rasuah, kata bekas MB Terengganu UMNO

Datuk Seri Dr Ahmad Said menjelaskan banglo di Kijal, Kemaman yang dibinanya tidak ada unsur rasuah.

Bekas Menteri Besar Terengganu daripada UMNO itu berkata pihak Suruhanjaya Pencegahan Rasuah Malaysia (SPRM) boleh menyiasatnya berhubung isu banglo mewah miliknya itu.

Saya akan memberi kerjasama penuh termasuk membuktikan bahawa pembinaan kediaman itu tiada kaitan dengan unsur rasuah.

“Saya membina banglo di atas tanah milik arwah bapa dan pembinaan kediaman yang dianggap mewah itu dilakukan secara berperingkat berdasarkan kemampuan kewangan yang ada,” katanya dipetik laporan BH.

Ahmad terdahulu menghadiri Taklimat Gerak Kerja Pilihan Raya Negeri (PRN) di Dewan Datuk Abu Bakar Daud semalam.

Ahmad yang juga Pengerusi Badan Perhubungan UMNO negeri menjelaskan mengenai gambar banglo miliknya yang tular di media sosial, sejak Ahad lalu.

Gambar banglo mewah Ahmad itu ditularkan dengan dakwaan kononnya kediaman itu dibina menggunakan hasil rasuah ketika menjadi Menteri Besar pada 2008.

Mengulas lanjut, Ahmad berkata, kediaman itu mula dibina sebelum Pilihan Raya Umum Ke-10 (PRU-10) pada 1999.

Katanya, projek pembinaan banglonya mengambil masa lebih sembilan tahun dan dibina secara berperingkat mengikut jumlah wang yang ada.

“Kita tidak menggunakan syarikat kontraktor gergasi untuk pembinaan kediaman itu, sebaliknya pembinaan dilakukan kontraktor kecil.

“Kita juga membeli sendiri perkakas dan peralatan daripada Thailand kerana harganya lebih murah jika dibandingkan di negeri ini,” katanya yang mengakui kayu dan papan dibeli daripada beberapa anak syarikat kerajaan negeri.

Mengulas lanjut, Ahmad berkata, kayu serta papan dibeli secara ansuran dengan kaedah pemotongan elaun ketika dilantik sebagai pengerusi syarikat pembalakan.

Beliau berkata projek pembinaan kediaman itu menggunakan simpanan gaji dan elaun sepanjang memegang jawatan sebagai EXCO kerajaan negeri selama empat penggal dan Menteri Besar bermula 2008 hingga 2014.

Katanya, tuduhan dilemparkan beberapa pemimpin politik dengan menghantar individu untuk merakamkan gambar kediamannya disifatkan berniat jahat bertujuan menutup isu seorang pemimpin PAS yang dikaitkan dengan banglo mewah di Kedah.

“Saya bersedia disiasat SPRM… saya minta pemimpin PAS dan beberapa individu yang dihantar untuk merakamkan gambar kediaman supaya melaporkan kepada pihak penguat kuasa,” katanya.


Najib bebas, habis masa depan politik Zahid: Wan Saiful

Masa depan politik Datuk Seri Ahmad Zahid Hamidi dalam bahaya sekiranya bekas Perdana Menteri, Datuk Seri Najib Razak diberikan pengampunan diraja, dakwa Datuk Wan Saiful Wan Jan.

Ahli Parlimen Tasek Gelugor itu berkata Presiden UMNO tidak akan berani mengambil risiko mendesak kerajaan campuran membebaskan Najib yang sedang meringkuk dalam penjara dan oleh sebab itu beliau meminta penyokong bekas Perdana Menteri memberi sokongan kepada Pakatan Harapan (PH)-UMNO.

“(Datuk Seri) Ahmad Zahid tidak akan mahu Najib keluar (penjara), Najib keluar, habis masa depan politik Ahmad Zahid,” kata Wan Saiful dalam siri ceramah isu-isu semasa di Markas PAS UDM Paya Stesen pada Khamis lalu.

Wan Saiful mengulas kenyataan Zahid yang berkata, tidak ada sebab untuk penyokong Najib itu untuk memboikot Pilihan Raya Negeri (PRN) pada 12 Ogos depan.

Susulan kenyatan Presiden UMNO itu, anak perempuan Najib, Nooryana Najwa mengakui ramai penyokong bapanya itu seolah-olah sudah hilang sabar terhadap isu pembelaan terhadap Najib.

Wan Saiful turut berkata, kenyataan Zahid adalah sesuatu yang tidak perlu dilafazkan kerana UMNO kini adalah penyokong kepada kerajaan campuran.

Jelas beliau, kenyataan Zahid dilihat canggung kerana beliau adalah Timbalan Perdana Menteri dan mempunyai matlamat untuk membantu Najib.

“Zahid terpaksa buat satu kenyataan secara terbuka bahawa beliau minta mereka yang sokong Najib dalam UMNO tolong sokong kerajaan pada hari ini.

“Sepatutnya tidak perlu sebut sebab sama-sama ahli UMNO. Tapi sebab apa, dia tahu bahawa orang Najib pun tidak sokong dia, mereka berharap apabila Zahid jadi TPM, mereka mengharapkan beliau akan bantu Najib tapi itu cuma harapan mereka,” katanya lagi.


Ab Rauf bakal KM Melaka ke-14

Pengerusi Badan Perhubungan UMNO Negeri Melaka, Datuk Seri Ab Rauf Yusoh bakal mengangkat sumpah Ketua Menteri (KM) yang baharu, tatkala beberapa pemimpin peringkat negeri kecewa dengan peletakan jawatan Datuk Seri Sulaiman Md Ali yang tidak diumumkan beliau sendiri.

Sebaliknya peletakan jawatan Sulaiman diumumkan Presiden UMNO, Datuk Seri Ahmad Zahid Hamidi, sambil sumber Ibu Pejabat UMNO mengesahkan nama Ab Rauf dimaklumkan kepada Yang Dipertua Negeri, Tun Mohd Ali Rustam.

Surat peletakan jawatan Sulaiman sebagai KM Melaka juga menjadi tanda tanya apabila ia sepatutnya diserahkan kepada Yang Dipertua Negeri, kerana beliau adalah ketua pentadbiran kerajaan negeri.

Sumber memberitahu Agenda Daily, dia tidak dapat mengulas mengenai surat yang dikatakan diserahkan kepada Zahid, namun mengesahkan Ab Rauf yang juga Ahli Dewan Undangan Negeri (ADUN) Tanjung Bidara akan dilantik sebagai KM baharu.

“Semua Ketua UMNO bahagian di Melaka telah diarah menerima keputusan (peletakan jawatan Sulaiman) dan pelantikan Ab Rauf sebagai Ketua Menteri baharu.

“Saya tidak tahu sebab Sulaiman meletak jawatan. Tapi arahan kepada UMNO negeri adalah menerima siapa sahaja yang dilantik,” katanya mengulas desas-desus Ab Rauf bakal menjadi KM Melaka ke-14.

Bagaimanapun, difahamkan ada satu nama lagi yang boleh memberi kejutan yang juga disebut layak untuk diangkat sebagai KM Melaka ke-14.

ADUN Paya Rumput, Datuk Rais Yasin, yang berusia lewat 30-an, adalah Timbalan Pengerusi Badan Perhubungan UMNO Negeri, dan turut dikaitkan dengan jawatan KM Melaka.

Pada pemilihan UMNO 19 Mac lalu, beliau menewaskan penyandang Datuk Seri Mohamad Ali Mohamad untuk menjadi Ketua UMNO Bahagian Tangga Batu.

Rais juga kini merupakan pengerusi jawatankuasa pendidikan, teknologi dan telekomunikasi Melaka.

“‘Dia bersih dan merendah diri serta digemari oleh semua kaum,” kata sumber.

Bagaimanapun, Ab Rauf yang dikenali sebagai orang kuat Zahid sudah pasti menjadi pilihan utama untuk diletak sebagai calon KM baharu.

Semalam, Zahid mengesahkan peletakan jawatan Sulaiman selepas pelbagai spekulasi berhubung kemelut politik dalaman parti di negeri tersebut kebelakangan ini.

Zahid berkata Sulaiman menyerahkan surat itu ketika pertemuan di Parlimen, kelmarin.

Spekulasi Ab Rauf bakal menjadi KM Melaka tercetus sebelum Pilihan Raya Negeri (PRN) pada 20 November 2021 lalu, namun selepas Barisan Nasional (BN) menang, beliau diketepikan sebaliknya Sulaiman mengangkat sumpah sebagai KM ke-13.

Rauf yang juga ketika itu adalah Speaker Dewan Undangan Negeri (DUN) didakwa menjadi watak utama dalam krisis politik Melaka apabila bertindak membubarkan DUN sehingga memberi laluan kepada PRN.

Dalam pada itu, Rauf juga didakwa menjadi punca utama kepada tindakan penarikan sokongan empat ADUN diketuai Datuk Seri Idris Haron (Sungai Udang) yang tidak berpuas hati kerana dikatakan mengawal Sulaiman.

Sulaiman didakwa mengikut telunjuk Rauf disamping lemah dalam menguruskan pentadbiran kerajaan negeri.


Rakyat marah buat sampai 6 rumah terbuka ketika kehidupan susah

Langkah mengadakan enam rumah terbuka semasa kehidupan rakyat semakin susah adalah tidak wajar, kata Datuk Seri Shahidan Kassim.

Ahli Parlimen Arau itu berkata penganjuran rumah terbuka di enam negeri khususnya yang diperintah Perikatan Nasional (PN) menimbulkan prasangka buruk dalam kalangan rakyat khususnya menjelang Pilihan Raya Negeri (PRN) tidak lama lagi.

“Saya tak pasti apa niat mereka (kerajaan) melalui penganjurkan rumah terbuka ini dan pastinya ia akan menimbulkan syak wasangka.

“Kalau tujuannya ikhlas bagi menyambut perayaan, maka baguslah tapi kalau ia untuk berkempen maka kita pun akan lawan,” katanya dipetik laporan Utusan Malaysia.

Katanya, sekiranya kerajaan menganjurkan rumah terbuka itu bertujuan untuk berkempen bagi PRN, PN juga boleh melakukan tindakan sama bagi memastikan kemenangan di negeri-negeri terlibat.

Terdahulu, kerajaan Pusat memutuskan untuk mengadakan majlis sambutan Hari Raya Aidilfitri secara bergilir-gilir di enam negeri di Semenanjung Malaysia bermula pada 29 April di Kedah dan dijadual berakhir 14 Mei di Selangor.

Selain itu, majlis sama turut dijadual berlangsung di Pulau Pinang (6 Mei), Negeri Sembilan (7 Mei), Kelantan (12 Mei) dan Terengganu (13 Mei).

Tambah Shahidan, sekiranya majlis tersebut masih diteruskan, parti diwakili kerajaan bakal berdepan kekalahan teruk susulan penolakan rakyat dalam PRN nanti.

“Rakyat sedang marah dan mereka tertanya-tanya adakah penganjuran rumah terbuka ini untuk tujuan kempen atau sebaliknya,” katanya.

Dalam pada itu, Shahidan berkata, pihaknya juga masih meneruskan penganjuran rumah terbuka Parlimen Arau bersempena Hari Raya Aidilfitiri seperti kebiasaan pada tahun-tahun sebelum ini.

Tambahnya, selain rakyat setempat, beberapa pemimpin utama PN juga turut dijemput hadir bagi memeriahkan lagi penganjuran rumah terbuka itu.

“Orang ramai dijemput hadir bagi memeriahkan lagi sambutan hari raya kali ini,” katanya.


Pertukaran besar-besaran PDRM, tujuh pengarah baharu dilantik

Polis Diraja Malaysia (PDRM) melakukan pertukaran besar-besaran membabitkan 61 pegawai kanannya, termasuk pelantikan tujuh pengarah baharu jabatan berkuat kuasa 1 Julai depan.

Menurut kenyataan yang dikeluarkan Superintendan Komunikasi Korporat Urus Setia Ketua Polis Negara PDRM, pertukaran itu membabitkan Pengarah Jabatan Integriti dan Pematuhan Standard, Datuk Zamri Yahya yang dilantik sebagai Pengarah Cawangan Khas.

Turut terbabit dalam pertukaran itu ialah Pengarah Pengurusan Bukit Aman, Datuk Ramli Din dipindahkan sebagai Pengarah Jabatan Pencegahan Jenayah dan Keselamatan Komuniti (JPJKK), menggantikan Datuk Zainal Abidin Kassim yang dilantik Pengarah Jabatan Keselamatan Dalam Negeri dan Ketenteraman Awam (KDNKA).

Kenyataan itu juga menyebut Komisioner Polis (CP) Pentadbiran Jabatan Pengurusan Datuk Zaini Jass dilantik sebagai Pengarah Pengurusan Bukit Aman bagi mengisi jawatan dikosongkan Ramli.

Ketua Polis Pahang Datuk Seri Abd Jalil Hassan dilantik sebagai Pengarah Jabatan Siasatan Jenayah (JSJ) Bukit Aman; dan Timbalan Pengarah KDNKA (Gerakan) Datuk Azri Ahmad sebagai Pengarah Jabatan Integriti dan Pematuhan Standard.

Timbalan Pengarah Jabatan Siasatan Jenayah Komersial, Datuk Mohd Kamarudin Md Din menjawat jawatan Pengarah Jabatan Siasatan Jenayah Komersial.

Selain itu, Pengarah Jabatan Siasatan dan Penguatkuasaan Trafik (JPST) Datuk Azisman Alias masih kekal memegang jawatan itu namun beliau memangku pangkat Komisioner Polis (CP).

Timbalan Pengarah JKDNKA (Pasukan Gerakan Khas) Datuk Mastor Mohd Ariff dilantik sebagai Timbalan Pengarah KDNKA (Gerakan) dengan memangku pangkat CP, manakala Setiausaha PDRM Datuk Ramli Mohamed Yoosuf sebagai Ketua Polis Pahang juga memangku pangkat CP.

Timbalan Pengarah (Pelucuthakan Harta/Perundangan/Tahanan) Jabatan Siasatan Jenayah Narkotik Datuk Kamarul Zaman Mamat dilantik sebagai Ketua Polis Kedah dengan memangku pangkat CP, dan Timbalan Ketua Polis Terengganu Datuk Rohaimi Md Isa sebagai Ketua Polis Terengganu dengan memangku pangkat Deputi Komisioner Polis (DCP).

Selain itu, Ketua Jabatan Siasatan Jenayah Pahang Datuk Othman Nanyan dilantik sebagai Setiausaha PDRM dengan memangku pangkat DCP.

Berikut adalah pertukaran yang membabitkan pegawai kanan polis berkuat kuasa 1 Julai depan.


Gelanggang PRN sudah dibuka, ujian getir menanti kerajaan cikgu dan anak murid ada 47 kes

Secara rasminya, kempen Pilihan Raya Negeri (PRN) bermula hari ini dengan semua calon daripada parti yang bertanding akan berentap di medan politik untuk menentukan siapa yang bakal menjadi kerajaan di enam negeri.

PRN 2023 kali ini juga penting dan ujian getir menanti kerajaan campuran dipimpin Datuk Seri Anwar Ibrahim bersama-sama timbalannya, Datuk Seri Ahmad Zahid Hamidi yang masih berdepan 47 kes rasuah di mahkamah ketika ini.

Kali terakhir Pakatan Harapan (PH)-UMNO dengan Perikatan Nasional (PN) berentap di pentas politik adalah semasa pilihan raya di Parlimen Padang Serai, ketika itu baharu terbentuknya kerajaan campuran dan menyaksikan kekalahan teruk calon PH.

Pilihan raya Parlimen Bagan Serai ditangguh susulan kematian calon semasa tempoh berkempen dan menyaksikan calon PN memperoleh majoriti besar sebanyak 16,260 undi untuk merampas kerusi disandang PKR sejak 2008 lalu itu.

Pemerhati menyifatkan kekalahan PH-UMNO di Padang Serai sebagai isyarat rakyat menolak gabungan kerajaan campuran PH-UMNO yang baharu terbentuk.

Pada PRN enam negeri kali ini, kerajaan campuran yang sudah berusia lapan bulan lebih ini bakal berdepan ujian besar untuk menyakinkan rakyat menyokong mereka kerana pelbagai isu urus tadbir yang dihadapi dalam pentadbiran kerajaan.

Daripada isu ekonomi, kenaikan harga barang, krisis dalaman sesama parti gaungan, kontroversi melibatkan menteri Kabinet dan pelbagai lagi masalah dihadapi akan dinilai rakyat pada PRN kali ini.

Kerajaan campuran dikritik hebat sebelum ini susulan kenaikan harga barang asas, isu bekalan telur dan ayam, harga minyak masak, beras dan beberapa barang keperluan lain menjadi rungutan rakyat sejak tertubuhnya kerajaan pada November tahun lalu.

Malah, janji menurunkan harga minyak yang sering diperkatakan dalam media sosial juga tidak ditunaikan setakat ini.

Kontroversi rasuah juga terpalit dalam pentadbiran kerajaan campuran, ia selepas seorang Menteri DAP dan pegawainya disiasat Suruhanjaya Pencegahan Rasuah Malaysia (SPRM) tetapi sehingga hari ini tidak tahu status berhubung kes tersebut.

Walaupun pegawai Menteri DAP tersebut sudah dibuang dan ditamatkan perkhidmatan, namun isu integriti dan ketelusan yang dilaungkan oleh pemimpin PH menjadi persoalan.

Tiada tindakan tegas terhadap Menteri tersebut juga menghakis kepercayaan rakyat terhadap kerajaan Anwar yang kononnya melawan rasuah dan bersih.

Terbaharu, seorang Menteri Kabinet kerajaan campuran juga mencetuskan kontroversi selepas insiden campur tangan di Lapangan Terbang Antarabangsa Kuala Lumpur dengan pihak imigresen sehingga menimbulkan kritikan banyak pihak.

Menteri dari Borneo tersebut terpalit dengan insiden menyelamat pelancong dari China yang didakwa tidak dibenarkan masuk ke negara oleh pihak imigresen.

Di tengah-tengah rakyat bergelut dengan isu kos sara hidup, kerajaan campuran dipimpin Anwar sebaliknya sibuk berpolitik dan menekan pihak lawan apabila ramai pemimpin pembangkang dan penyokongnya didakwa di mahkamah hanya kerana lantang mengkritik.

Malah, kebebasan bersuara di bawah kerajaan campuran juga disekat apabila ramai aktivis politik pembangkang disiasat dan diheret ke mahkamah menggunakan Akta Hasutan.

Akta Hasutan digunakan secara berleluasa untuk menakut-nakutkan pengkritik dan menutup mulut rakyat daripada lantang bercakap mengenai kelemahan kerajaan campuran.

Setakat ini juga, kerajaan campuran juga dilihat gagal meletak negara di landasan yang sepatutnya apabila tiada satu polisi yang jelas diperkenalkan untuk memulihkan ekonomi negara dan menjaga kebajikan rakyat.

Malah, jika sebelum ini PH mengkritik kerajaan terdahulu menggunakan ‘cash is king’ untuk menarik sokongan rakyat tetapi kini mereka pula yang mengamalkan budaya tersebut dengan memberi gula-gula kepada orang ramai menjelang PRN kali ini.

Beberapa hari sebelum berlangsung PRN, Anwar mengumumkan pemberian tunai kepada penjawat awam dan orang ramai.

Pemberian tunai itu dilihat sebagai usaha untuk memancing rakyat supaya memilih gabungan PH-UMNO pada PRN kali ini, ia bagaimanapun cuba dinafikan oleh pemimpin kerajaan campuran.

Selepas beberapa bulan terbentuknya kerajaan campuran, rakyat berpeluang untuk memberikan isyarat jelas sama ada bersetuju dengan tindak tanduk pemimpin kerajaan atau pun sebaliknya.

Proses demokrasi kali ini perlu digunakan sebaiknya untuk memastikan kerajaan campuran supaya tidak menjadi lebih angkuh dan bebas bertindak sesuka hati mereka tanpa menghiraukan nasib rakyat sekeliling.

Kenyataan pemimpin PH sebelum ini ‘ini kerajaan kami, ikut suka kami’ adalah kemuncak keangkuhan kerajaan campuran dan rakyat boleh menggunakan PRN ini dengan membalas ‘ini undi kami, ikut suka kami lah’ kepada pemimpin kerajaan campuran yang semakin mabuk kuasa.